title: Tasankointiaanit

text: Comanchet tekivät 1830-luvulla useita rauhansopimuksia Yhdysvaltain kanssa, mutta hyökkäilivät itsenäiseen Texasin tasavaltaan. Comanchet joutuivat taistelemaan myös arapahoja ja cheyennejä vastaan, joiden sotilasliitto juonsi juurensa jo edelliseltä vuosisadalta. Kun yhdysvaltalaisten kasvava voima alkoi näkyä yhä selvemmin, tasankojen taistelijat solmivat keskinäisiä rauhansopimuksia. Idän intiaanit olivat joutuneet alistumaan pakkomuuttoihin, mikä antoi realistisen kuvan tulevasta myös arapahoille, cheyenneille, comancheille, kiowille ja lakotoille. Estääkseen uhkakuvan toteutumisen he päättivät nousta yhteisvoimin vastustamaan Yhdysvaltoja, joka anasti jatkuvasti intiaanien maita.


title: Tasankointiaanit

text: Valkoisen asutuksen kasvava paine mursi 1840-luvun lopulla keskisten tasankojen intiaanirajat. Yhdysvaltain hallituksen edustajat neuvottelivat intiaanien kanssa kauttakulkuoikeuksista näiden maiden läpi. Intiaanit noudattivat sopimuksia suhteellisen hyvin, mutta Kansasin, Nebraskan, Wyomingin ja Idahon läpi kulkeva, Oregonin tieksi kutsuttu reitti toi mukanaan loputtomia vankkurijonoja. Siirtolaiset karkottivat riistan, ja taudit levisivät tasangoilla entistä helpommin.. 1850-luvun alussa tehtiin kaksi suurta rauhansopimusta, mutta ne eivät taanneet tasangoille pysyvää rauhaa.


title: Tasankointiaanit

text: Intiaanisodat alkoivat, kun sioux-soturit hyökkäsivät armeijan kimppuun Fort Laramien lähellä Wyomingissa ja surmasivat 29 Yhdysvaltain sotilasta.. Tapahtumat saivat alkunsa, kun muuan sioux tappoi erään mormoneilta karanneen huonokuntoisen lehmän. Maanviljelijät vaativat rahallista korvausta siouxien tarjotessa heille hyvityksenä hyväkuntoista hevosta. Nuori aliluutnantti John A. Grattan asettui mormonien puolelle ja otti mukaansa 28 jalkamiestä pidättämään lehmän ampuneen "minneconjou"-siouxin.. Humalaisen tulkin haukkuessa siouxit akoiksi levittäytyivät intiaanit Grattanin miesten ympärille. Malttinsa menettänyt Grattan käski sotilaiden avata tulen, ja sinetöi tällä teollaan miestensä, tulkkinsa sekä itsensä kohtalon. Tapaus jäi historiaan Grattanin verilöylynä, joka huononsi entisestään intiaanien ja valkoisten välejä. Kumpikin osapuoli aloitti tämän jälkeen valmistelut pitkää sotaa varten.


title: Tasankointiaanit

text: Seuraavilla vuosikymmenillä käydyissä sodissa yhdistyneiden tasankointiaanien joukot saavuttivat joitakin merkittäviä voittoja Yhdysvaltoja vastaan, mutta niiden merkitys jäi hetkelliseksi. Kun Abraham Lincoln valittiin Yhdysvaltain presidentiksi vuonna 1860, uusi republikaaninen puolue nousi valtaan ja reservaattien edustajat vaihdettiin. Uusilla edustajilla ei ollut työhönsä riittävää kokemusta, mistä seurasi monia virheitä ja laiminlyöntejä. Reservaatteihin Minnesotassa sopeutuneet, maanviljelystä harjoittavat dakotat kärsivät pahoin edustajien vaihtumisesta. Hallituksen myöntämät määrärahat jäivät saapumatta, ja kun dakotat pyysivät heille kuuluvia ruokatarpeita, heidän käskettiin syödä heinää ja ulosteitaan.


title: Tasankointiaanit

text:
Vanhemmat päälliköt olisivat halunneet rauhan säilyvän, mutta nuoret soturit päällikkönsä Little Crow'n johdolla kävivät sotaan Yhdysvaltoja vastaan loppukesästä 1862. Minnesotan kansannousuksi kutsutussa kapinassa surmattiin satoja yhdysvaltalaisia. Kun lyhyt sota oli ohi, 300 dakotasoturia tuomittiin hirtettäviksi. Lincoln armahti kuitenkin suurimman osaan kuolemaantuomituista, ja hirttolavalle päätyi vain 38 dakotaa. Kun tuomio pantiin täytäntöön joulukuun 26. päivä 1862, se keräsi paljon katsojia ja oli Yhdysvaltain suurin joukkoteloitus.
Yhdysvallat oli päättänyt anastaa eteläiset ja pohjoiset tasangot itselleen. Normaalin sodankäynnin ja neuvottelujen ohella yhdysvaltalaiset turvautuivat hyvin häikäilemättömiin keinoihin. Eräs niistä oli biisonien joukkoteurastus kongressin päätöksellä. Vuosina 1872–1874 valkoiset metsästäjät kaatoivat valtavia määriä biisoneita, joista suuri osa jäi mätänemään tasangoille.


title: Tasankointiaanit

text:
Jo vuodesta 1868 lähtien hallitus oli perustanut lakotoille reservaatteja niin Dakotaan kuin Nebraskaankin, mutta vain osa heistä otti vastaan tarjotut maat. Black Hillsin kultalöydöt vuoden 1874 aikana lisäsivät alueen intiaanien levottomuutta. Kullankaivajat tunkeutuivat lakotojen reservaattiin, ja intiaanit siirtyivät tasangoille metsästämään. Vuonna 1875 intiaanivirasto kehotti kaikkia lakotoja palaamaan takaisin reservaattiinsa, mutta monet intiaaneista jättivät noudattamatta kutsua. Kun hallituksen joukot virtasivat Montanaan ja Wyomingiin, lakotat alkoivat koota omia heimojaan yhteen ja pyysivät apua myös arapahoilta ja cheyenneiltä. Lakotain vaikutusvaltainen päämies Istuva Härkä antoi täyden tukensa yhdistyneitten heimojen toiminnalle. Vuonna 1876 lakotain sotapäällikkö Hullu Hevonen joukkoineen järjesti väijytyksen Little Big Horniin ja surmasi kenraali Custerin johtaman seitsemännen ratsuväkipataljoonan viimeiseen henkeen. Tämän tapahtuman jälkeen Yhdysvallat lähetti tasangoille useita rangaistusretkikuntia, joiden piti saada intiaanit kuriin ja takaisin heille määrättyihin reservaatteihin.
Pohjoisten tasankojen siouxien, cheyennien ja arapahojen vastarinta murtui vuonna 1877. Etelässä comanchet ja kiowat olivat luopuneet taisteluista jo kaksi vuotta aiemmin katsottuaan sotimisen hyödyttömäksi. Reservaatista toiseen siirretyt nez percét kävivät oman yksityisen sotansa Yhdysvaltain armeijaa vastaan syksyllä 1877. Sitä ennen he olivat olleet rauhanomaisessa suhteessa amerikkalaisiin koko vuosisadan. Presidentti Ulysses Grantin määräyksestä nez percéille annetun Wallowalaakson piti olla intiaanien laillista omaisuutta, mutta paikalliset uudisasukkaat ajoivat silti karjansa intiaanien laitumille. Valkoisten painostama Grant perui määräyksensä, ja hallituksen edustajat antoivat nez percéille 30 päivää aikaa muuttaa laaksosta toiseen reservaattiin. Määräaika oli riittämätön, ja osa nez percéistä halusi jäädä Wallowaan. Tilanteen kärjistyttyä yhteenotoiksi nez percét, joiden joukossa oli paljon naisia ja lapsia, pakenivat päällikkönsä Josephin johdolla. Yhdysvaltain joukot ajoivat heitä takaa yli 2 500 kilometriä neljän osavaltion läpi. Useita kuukausia kestänyt takaa-ajo päättyi vasta Montanassa lähellä Kanadan rajaa. Sitä ennen satoja ihmisiä oli ehditty surmata.


title: Tasankointiaanit

text: Montanassa ja Kanadan puolella Albertassa kulkutautien heikentämät mustajalat olivat vailla liittolaisia eivätkä kyenneet puolustamaan maitaan. Reservaatissa syntynyt nälänhätä surmasi suuret määrät pieganeita ja muita mustajalkoja vuoden 1883 aikana.


title: Tasankointiaanit

text: Lakotat yrittivät vielä kerran, aivan 1880-luvun lopulla, elvyttää kulttuuriaan omaksumalla Kalliovuorten takaa tulleen henkitanssin, jonka alkuperäinen tarkoitus kehittäjänsä Wovokan mukaan oli rauhanomainen. Yhdysvaltain silmissä yötä päivää tanssivat lakotat nostattivat kapinahenkeä valkoisia vastaan, ja viranomaiset pelkäsivät lakota-johtaja Istuvan Härän yhtyvän hengelliseen hurmosliikkeeseen ja aloittavan sodan. Hän sai surmansa pidätyshetkellään joulukuussa 1890 intiaaniupseerin ampumasta luodista. Istuvan Härän kannattajat surmasivat kaksi intiaanipoliisia ja pakenivat paikalta. Noin 350 lakotaa pakeni leiristään peläten rangaistustoimia. Paenneet intiaanit, joista osa oli henkiliikkeen kannattajia, saatiin nopeasti kiinni ja pakotettiin leiriytymään Wounded Kneehin. Siellä syntyneessä taistelussa sotilaat surmasivat ainakin 153 intiaania, modernien arvioiden mukaan jopa kaksinkertaisen määrän.


title: Tasankointiaanit

text: Oheisessa taulukossa on esitetty vuoden 1910 väestönlaskentatulos niistä intiaanikansoista, jotka kuuluivat tasankojen metsästäjien ja preerian maanviljelijöiden kulttuuripiiriin. Shoshonit, utet ja bannockit on tosin useimmiten laskettu Suurten syvänteiden kulttuurin kuuluviksi. Taulukosta puuttuvat tasankojen creet, ojibwat sekä osa mustajaloista, sillä he kuuluivat Kanadan väestölaskennan piiriin. Intiaanien määrä oli saavuttanut vuosisadan taitteessa pohjalukeman, josta alkoi hidas nousu ylöspäin.


title: Tasankointiaanit

text:
Vertailun vuoksi ensimmäisessä sarakkeessa on esitetty samojen kansojen arvioitu väkiluku 1700-luvun lopulla.
Vuonna 1909 intiaaneille pakolliseksi tullut rokotus isorokkoa vastaan vähensi kuolleisuutta, mutta muuten vuosisadan alkupuoli oli intiaaneille huonoa aikaa. Heidät pyrittiin vieroittamaan omista primitiivisistä kielistään ja kouluttamaan tavallisiksi Yhdysvaltojen kansalaisiksi, joiden oli opittava niin suullinen kuin kirjallinenkin englannin kielen taito. Intiaanit eivät kuitenkaan luopuneet lain kieltämistä seremonioistaan vaan harjoittivat niitä salaa. Vuonna 1933 lakiin tullut muutos lievitti kieltoa. Tämän seurauksena eri reservaattien vanhemmat jäsenet, myöhemmin myös monet heimot, liittyivät yhteen alkaen elvyttää vanhoja traditioitaan ja uudistaa niitä nuorempien myötävaikutuksella. Näin syntyi powwow-tanssi, joka on näkyvä osa intiaanien nykyisistä vuosittaisista juhlamenoista.


title: Tasankointiaanit

text: Yhdysvallat joutui maksamaan myös korvauksia riistämistään alueista. 1950-luvulla ”kolme yhdistynyttä heimoa”, mandanit, arikarat ja hidatsat, saivat rahallisen korvauksen Missourin vesien tulvittua heidän mailleen erään voimalaitoksen patoprojektin seurauksena. Vuonna 1961 crow't voittivat oikeusjutun, ja liittovaltio määrättiin lähes 9 miljoonan dollarin korvauksiin. Kaksi vuotta myöhemmin crow't saivat Yhdysvalloilta kaksi miljoonaa dollaria lisää tekojärven alle joutuneista maistaan. Myöhemmin Yhdysvaltain hallitus joutui oikeudessa myöntämään, että se oli vienyt Etelä-Dakotan Mustat vuoret lakotoilta laittomasti. Mieluummin kuin rahaa lakotat halusivat vanhat pyhät maansa itselleen, mutta siihen ei suostuttu. Heidän saamansa rahallinen korvaus oli kuitenkin useita miljoonia dollareita.


title: Tasankointiaanit

text:
Oklahoman osaget saivat Yhdysvaltain kongressin säätämään lain, jonka nojalla kaikki heidän reservaattinsa maaperästä löydetyt mineraalit olivat heidän kansallista omaisuuttaan. Öljynsä ansiosta osaget olivat 1960-luvulla maailman rikkain kansa väkilukuun suhteutettuna.
1960-luku oli edistyksellistä aikaa intiaanien hyvinvoinnin kannalta. Aiemmin perustetun Amerikan intiaanien kansalliskongressin (NCAI) vanavedessä syntyi uusia alueellisia ja eri heimojen muodostamia yhteenliittymiä. Uusi sukupolvi omaksui radikaalimmat menettelytavat, ja aurinkotanssi herätettiin eloon osana perinteisten arvojen elvyttämistä.


title: Tasankointiaanit

text: Helmikuussa 1973 parisataa Amerikan radikaalin intiaaniliikkeen jäsentä miehitti Wounded Kneen kylän kiinnittääkseen yhdysvaltain hallituksen ja kansalaisten yleisen huomion intiaanien sorrettuun asemaan. Lakotat kaivoivat juoksuhautoja samalle hautausmaalle, jossa lepäsi 146 Wounded Kneen verilöylyn uhria. Yhdysvallat vastasi kapinaan toimittamalla paikalle nykyaikaisen sodankäynnin aseet suihkuhävittäjää myöten. Televisio levitti tietoa Wounded Kneen valtauksesta ympäri maailmaa. Lähes neljä kuukautta kestäneen valtauksen jälkeen lakotat antautuivat, osan paetessa kylästä. Wounded Kneen tapahtumia puitiin pitkään, mutta tapahtumalla oli merkityksensä tulevaisuuteen. Intiaanien mielipiteitä kuunneltiin, ja he alkoivat saada maatalouden lisäksi tuloja myös turismista taiteensa ja monipuolisen käsityöteollisuuden tuotteiden ansiosta.


title: Tasankointiaanit

text: 2000-luvun alussa siouxit olivat edelleen väkiluvultaan suurin tasankointiaanien kulttuuripiiriin kuuluneista kansoista. Heitä oli vuoden 2000 väestönlaskennan mukaan yli 110 000. Mustajalkojen lukumäärä oli noussut vajaassa sadassa vuodeksi yli kymmenkertaiseksi, 31 000:een. Myös cheyennet, comanchet, crow't, osaget ja kiowat olivat kasvattaneet väkilukuaan noin 10 000 henkeen, jotkut hieman ylikin. Useimmat kansat ovat onnistuneet elvyttämään uudelleen alkuperäistä kieltään. Monet tasankojen metsästävistä kansoista ovat saaneet pitää osan vanhoista alkuperäisistä maistaan, kun taas preerioiden maanviljelijät on suurimmaksi osaksi siirretty Oklahoman reservaatteihin.


title: Tasankointiaanit

text: Presidentti Barak Obaman hallitus on 185 vuoden jälkeen korjaamassa intiaanien epäoikeudenmukaista ja välinpitämätöntä kohtelua. Joulukuussa 2009 hallitus ilmoitti, että se maksaa 1,4 miljardia dollaria suoraan intiaaniheimojen jälkeläisille ja perustaa 2,0 miljardin rahaston maan ostamista varten. Sisäministeriö sai haasteen vuonna 1997 intiaaneille osoitetun rahaston (IIM) tulojen väärinkäytöstä vuodesta 1887 lähtien. Yhdysvalloissa 1824 perustetun Intiaaniasiain viraston (BIA), jonka tarkoitus oli maksaa korvauksia intiaaneilta viedyistä maista, on todettu hoitaneen luottamustehtävänsä poikkeuksellisen huonosti. BIA:ta vastaan kerätty todistusaineisto on ollut vakuuttava, ja tutkimustulokset osoittavat, ettei intiaanivirasto ole edes yrittänyt hoitaa tehtäviään. 20 viime vuoden ajalta tilintarkastajat havaitsivat ainakin 2,4 miljardia dollaria jääneen tilittämättä intiaaneille tarkoitetuista rahoista.


title: Tasankointiaanit

text: Yhdysvaltain hallituksen päätös menee vielä tuomioistuimen ja kongressin hyväksyttäviksi. Sopimukseen liittyy korvausten lisäksi 60 miljoonan dollarin suuruinen liittovaltion myöntämä apuraha intiaaninuorten koulutuksen parantamiseksi.


title: Tasankointiaanit

text: Kukin kansa toi mukanaan tasangoille oman kulttuurinsa ja omat tapansa, ja siellä puhuttiin useita eri kieliä ja murteita. Siouxien kieliryhmä oli yleisin, mutta senkin sisällä oli niin suuria eroja, että esimerkiksi Pohjois-Dakotan alueella naapureina asuneet mandanit ja hidatsat eivät ymmärtäneet juuri ollenkaan toistensa kieltä. Kun tasangolla liikkui myös algonkin-, athabaskan-, caddon-, kiowan-, tonkawan- ja uto-asteekkienkielisiä kansoja, otettiin kauppasuhteiden ja muiden asioiden helpottamiseksi käyttöön merkkikieli, joka monista väärinkäsityksistä huolimatta toimi riittävän hyvin ja auttoi vieraita esittelemään itsensä ja matkansa tarkoituksen. Myös euroamerikkalaiset kauppiaat joutuivat opettelemaan tasankojen merkkikielen alkeet pystyäkseen ilmaisemaan itseään ja kertomaan tuotteidensa ominaisuuksista. Cheyennien mukaan tasankojen viittomakielen keksivät kiowat.


title: Tasankointiaanit

text: Yleisimmin tunnettu merkkikieli kuului kansoille, jotka asuivat Missourijoen ja Kalliovuorten välisellä alueella, jota pohjoisessa rajoitti Brittiläinen Kolumbia ja etelässä Rio Grande. Tasankojen ulkopuolelta niin idästä kuin lännestäkin on löytynyt esimerkkejä alkeellisista merkkikielistä, jotka eivät ole onnistuneet kehittymään. Osasyinä tähän ovat olleet lännessä heimojen välinen vähäisempi kanssakäyminen ja idässä voimakkaina hallinneet irokeesien ja algonkinien kieliryhmän murteet.


title: Tasankointiaanit

text: Pitkillä etäisyyksillä viestit lähetettiin savumerkein. Merkit tehtiin huovin, joita intiaanisoturit kantoivat lähes aina mukanaan joko olkapäillään tai vyötäröilleen taitettuina. Öiseen aikaan savumerkit korvattiin tulimerkein. Viesti oli luettavissa miesten tai hevosten liikkeistä tulen ympärillä tai sen edessä. Metsäisillä seuduilla viestit tehtiin taivuttamalla puun oksa, leikkaamalla kaarna, pinoamalla kiviä tai raaputtamalla karkea kuva kallioon. Valkoisten kauppiaiden mukana tasangoille levinneitä peilejä käytettiin myös viestintävälineinä. Lakotat ja muut pohjoisten tasankojen heimot hyödynsivät auringonsäteiden heijastuksiin perustuvaa signaalia, joka tehtiin peilin avulla.


title: Tasankointiaanit

text: Tasankojen intiaanien välillä syntyi paljon erimielisyyksiä, mutta ne eivät johtuneet kulttuurisista eroista. Lapset kasvatettiin sotaisiksi, ja soturiseurat vaalivat ja voimistivat sitä. Samaa kieltä puhuvat kansat saattoivat käydä sotaa vuosisatoja, kun taas jotkut täysin eri kulttuureita ja kieliperheitä edustavat kansat tekivät pitkäikäisiä liittoja. Jälkimmäisestä ovat hyviä esimerkkejä kiowien ja kiowa-apachien vuosisatoja kestänyt liitto ja kiowien 1600-luvun lopulla tekemä liitto crow-intiaanien kanssa. Seuraavina vuosisatoina kiowat tekivät monia ystävyyskäyntejä crowien kyliin ja saattoivat jättää pienimmät lapsensa useiksi vuosiksi näiden luo oppimaan crow-kieltä.


title: Tasankointiaanit

text: Tasankojen alueilta löytyneiden luolamaalausten tutkijat ovat panneet merkille jyrkän muutoksen, joka maalausten aihepiirissä ilmenee vuoden 1730 paikkeilla, kun eläinkuvat muuttuvat sotanäyttämöiksi. Tämä kertoo selvästi siitä, että hevosten saapuminen muutti maailmankatsomusta ja sodissa saatu kunnia korostui.


title: Tasankointiaanit

text: Hevosten valtakauden alkuvuosina shoshonit laajensivat metsästysmaitaan Kanadan puolelle eteläiseen Saskatchewaniin ja olivat ratsujensa vuoksi ylivertaisessa asemassa jalkaisin liikkuviin metsästäjiin nähden. Mustajalat olivat kauhuissaan nähdessään hevosia ensimmäisen kerran ja saivatkin kärsiä ratsastavien shoshonien ylivoimasta. Mutta samoihin aikoihin, kun hevosten leviäminen alkoi etelästä ja lännestä, tuliaseet levisivät toisesta suunnasta. Shoshonien ylivalta mureni muutamassa kymmenessä vuodessa. Kostonhimoiset mustajalat liittoutuivat assiniboiden ja creiden kanssa saadakseen näiltä tuliaseita, ja vuonna 1782 mustajalat hallitsevan heimonsa pieganien johdolla lopettivat shoshonien herruuden tasangoilla. Kalliovuorten itäpuolella asuneista shoshoniryhmistä osa hävitettiin kokonaan ja osa pakeni vuoristoon. Meni puoli vuosisataa ennen kuin shoshonit uskaltautuivat seuraavan kerran Yellowstonen pohjoisenpuoleisille tasangoille. Jälkeenpäin he ovat kertoneet tappion johtuneen siitä, etteivät espanjalaiset suostuneet myymään heille tuliaseita.


title: Tasankointiaanit

text:
Mustajalat nousivat Montanan ja Sackatchewanin tasangoilla hallitsevaan asemaan. He kääntyivät assiniboineja ja creitä vastaan, sotivat kaikkien metsästysalueilleen pyrkivien tulokkaiden kanssa ja aiheuttivat yleistä pelkoa niin muiden intiaanien kuin myöhemmin alueille tulleiden amerikkalaisten turkismetsästäjien parissa.
Keskiset tasangot olivat lakota-siouxien monien heimojen hallinnassa, ja he ottivat yhteen myös mustajalkojen kanssa, joiden liittolaisina olivat arapahoista omaksi kansakseen erkautuneet gros ventret. Tasangoilla solmittiin useita vahvoja sotilasliittoja, jotka alun perin oli tarkoitettu muiden kansojen karkottamiseen mutta kohdistuivat myöhemmin Yhdysvaltoja vastaan. Cheyennet ja arapahot olivat tulleet idän metsistä ja puhuivat algonkinien murteita. He muodostivat kahteen eri ryhmään jakautuneina kestävän liiton niin eteläisillä kuin pohjoisillakin tasangoilla.


title: Tasankointiaanit

text: Eteläisiä tasankoja hallitsivat comanchet, jotka tunnettiin pitkään nimellä "padoucat". He pystyivät luomaan toimivan strategian, jossa ryöstöretkin, mutta myös kaupankäynnin ja diplomatian keinoin luotiin vahva asema ja alistettiin ympäristön intiaanit ja eurooppalaisten siirtokunnat. Vaikka comanchet olivat jakaantuneet moniin kyläkuntiin, heidän heimoliittonsa toimi erinomaisesti. Kiowat sotivat ensin comancheja vastaan mutta solmivat muodollisen liiton heidän kanssaan vuonna 1790. Kummallakin kansalla oli tärkeä osuus espanjalaisten siirtokuntien pohjoiseen leviämisen estämisessä.


title: Tasankointiaanit

text: Tasangoilla eli myös kansoja, joita pidettiin ulkopuolisina ja jotka eivät saaneet pitkäaikaisia liittolaisia tai ystäviä. Sellaisiksi katsottiin pawneet ja tonkawat. Tonkaweita vihattiin, koska heidät tiedettiin yleisesti kannibaaleiksi. Pawneet olivat vihattuja sotaisuutensa vuoksi. Maanviljelijöihin kuuluneiden osagien on mainittu sotineen kaikkien naapuriensa kanssa ja surmanneen myös lähes sukupuuttoon ainoat liittolaisensa missouriat.


title: Tasankointiaanit

text: Missourin varren sotaisat hidatsat vetivät mukanaan rauhalliset naapurinsa ja liittolaisensa mandanit moniin sotiin vastoin näiden tahtoa. Mandanit puolustivat kyliään myös lakotoja, assiniboineja, ojibwoja ja cheyennejä vastaan. Etelämpänä saman joen varrelle levittäytyneet arikarat joutuivat jättämään lähes kaikki kylänsä lakotoille, jotka 1700-luvun loppupuoliskolla kulkeutuivat idästä suuntautuneen muuttoliikkeen seurauksena Etelä-Dakotaan. Vaikka comanchien, kiowien, lakotain ja mustajalkain sotaisa maine olikin tosiasia, monet intiaanien keskinäiset kahakat olivat kuin hurjaa alkukantaista sotaleikkiä, jossa ensisijainen tarkoitus ei ollut surmata vastustajaa vaan koskettaa tätä kädellä tai erityisellä "coup"-kepillä. Sitä pidettiin arvostettuna urotekona. Verikoston tai siihen verrattavissa olevan vakavan erimielisyyden vuoksi turvauduttiin tilaisuuden tullen kostotoimiin, joissa saattoivat kärsiä myös naiset, lapset ja vanhukset.


title: Tasankointiaanit

text: Tasankointiaanien yhteisöissä tärkein yksikkö oli kyläkunta, jossa oli asukkaita muutamista kymmenistä moniin satoihin. Kylistä muodostui heimoja ja heimoista kansoja. Toisin kuin idän kansoilla, päällikön asema ei yleensä ollut perinnöllinen, vaan päällikkö sai arvonsa menestyttyään sodassa tai metsästyksessä tai osoitettuaan erityistä viisautta. Päälliköt koettivat lisätä valtaansa esiintymällä arvokkaasti ja puhumalla taitavasti kaikissa tilaisuuksissa, joissa päätettiin kylien tai heimojen tärkeistä asioista.


title: Tasankointiaanit

text: Tasankokansat arvostivat miehisinä pidettyjä ominaisuuksia ja sodankäyntiin liittyviä ansioita. Soturiseurat olivat saattaneet kuulua joidenkin kansojen kulttuuriin jo ennen tasangoille muuttoa, ja ne levisivät myöhemmin muidenkin kansojen keskuuteen. Soturiseurat voidaan jakaa kahteen eri ryhmään. Arapahojen, gros ventrein, hidatsojen, mandanien, mustajalkain ja kiowien seurat edustivat myös eri ikäryhmiä. Soturit ylenivät seurassa iän mukaan, kunnes olivat lopulta saavuttaneet ylimmän tason ja saivat ikänsä vuoksi vapautuksen sodista. Assiniboinet, crow't, cheyennet, pawneet ja siouxit eivät käyttäneet soturiseuroissa ikäryhmäjakoa. Seuroissa myös kilpailtiin vaikutusvallasta. Erityisen suureen maineeseen nousivat pelottomuutensa vuoksi cheyennien "hotamitanio" (koirasotilaat), kiowien "koitsenko" (todelliset koirat) ja siouxien "miwatani" (suuret). He kantoivat mukanaan vyönauhaa, jolla he kiinnittivät itsensä taistelutantereeseen, jolloin heillä ei ollut mahdollisuutta paeta.


title: Tasankointiaanit

text: Ennen taisteluja soturit maalasivat itsensä ja ratsunsa omilla sekä seurojensa tunnusmerkeillä helpottaakseen tunnistamista. Sotamaalaukset olivat tärkeitä myös henkisesti. Niiden kantajat uskoivat kuvioiden suojelevan heidän yhteyttään Suureen henkeen ja tekevän hevosista nopeampia.


title: Tasankointiaanit

text: Naisien tehtäviin kuuluivat muun muassa kylistä ja asunnoista huolehtiminen, maataloustyöt, kasvien keräily ja käsityöt. Jotkut naiset tekivät myös miehille tavanomaisempiä tehtäviä saadakseen lisää arvostusta. Sodankäynti ja ryöstöretket olivat olennainen osa miehen roolia. Myös naiset saattoivat osallistua sotapartioihin ja jopa johtaa niitä. Kaikki tasankojen kansat hyväksyivät sekä nais- että miessoturin roolin. Naiset osallistuivat sotiin hyvin harvoin vakituisesti, useimmat sotivat kerran tai kaksi. Naisilla ja miehillä oli samat motiivit: kostonhimo, vaikutusvallan kasvattaminen ja varallisuuden lisääminen, joka käytännössä merkitsi vihollisleiristä otettuja orjia. Osa naisista toimi huoltojoukoissa, lähetti viestejä tai oli vartiossa, jotkut taas taistelivat. He laskivat coupeja (arvokkaita iskuja) tai saattoivat ottaa päänahkoja. Naiset puolustivat kylää aseellisesti vihollisen hyökkäyksiltä. Eräässä crow-kylässä oli 1850-luvulla päällikkönä nainen, jolla oli neljä vaimoa.


title: Tasankointiaanit

text: Tasankointiaanien joukossa oli miehiä, jotka oli kasvatettu tyttöinä ja jotka aikuisina ottivat naisen aseman. Heidät tunnettiin nimellä "berdache", "ikonette", "two-spirit" tai "winkte". He pukeutuivat naisille tyypillisiin vaatteisiin, ottivat osaa seremonioihin, perustivat omia seurojaan ja menivät joskus naimisiin miehen kanssa. Berdachet olivat korkeasti arvostettuja ja saattoivat joskus olla mukana sodissa sairaanhoitajina tai kokkeina. Soturit arvostivat berdacheja näiden henkisten voimien vuoksi.


title: Tasankointiaanit

text: Tasangoilla oli kolmella tavalla solmittuja avioliittoja. Ensimmäinen tapa oli karkaaminen: nuori pari pakeni ennen kuin heidän sukunsa ehti lahjoja vaihtamalla hyväksyä liiton. Toinen tapa oli molemminpuolinen sopimus, jossa suvut vaihtoivat lahjoja ja pari aloitti avioelämän yleensä vaimon suvun parissa. Kolmas tapa oli, että mies osti morsiamen tämän suvulta, esimerkiksi lakotain kulttuurissa käypä hinta oli kuusi biisoninviittaa. Useimmissa kulttuureissa mies saattoi kosiskella naista viemällä lahjan tämän majan eteen. Nainen saattoi palauttaa lahjan merkiksi siitä, että mies ei kiinnostanut häntä. Miehet olivat moniavioisia, mutta vaimoja oli harvoin enemmän kuin viisi. Usein vaimot olivat sisaruksia. Yksiavioisuus oli kuitenkin tavallisinta.


title: Tasankointiaanit

text: Comanche-miehet rikkoivat yleisesti tätä kaavaa sieppaamalla naisia vaimoikseen naapuriheimoilta tai meksikolaisten asutuksilta. 1800-luvun puolivälissä rikkaalla comanche-miehellä saattoi olla jopa kymmenen vaimoa. Siepatut naiset joutuivat toimimaan pääosin miestensä palvelijoina ja synnyttämään lapsia. Kanadasta tulleet creet solmivat seka-avioliittoja ranskalaisten turkismetsästäjien kanssa 1600-luvun lopusta lähtien. Osagien ja ranskalaisten välillä solmittiin monia avioliittoja seitsenvuotisen sodan aikana osagien tukiessa Uutta-Ranskaa taisteluissa Uutta-Englantia ja idän intiaaneja vastaan.


title: Tasankointiaanit

text: Avioliiton purkaminen oli mutkatonta. Nainen saattoi tehdä siihen aloitteen muuttamalla takaisin perheensä luo. Jos asunto oli hänen, mies joutui keräämään tavaransa ja muuttamaan pois. Jos vaimo harrasti seksiä muun kuin miehensä kanssa, joissakin tasankojen kulttuureissa mies saattoi murhata uskottoman vaimonsa tai leikata hänen nenänsä irti. Nenänsä menettäneet naiset saivat jäädä kylään, mutta he joutuivat elämään syrjässä ja pysyttelemään erillään vieraista. Yleisin käytäntö oli, että mies leikkasi rangaistukseksi vaimonsa palmikot. Väkivaltaisuuden huipentumana voidaan pitää cheyenne-miesten alkuperäistä tapaa viedä aviorikokseen syyllistynyt nainen kylän ulkopuolelle, jossa kymmenet soturit raiskasivat hänet. Cheyennien koirasotilaat sovelsivat tätä käytäntöä myös 1800-luvun aikana sieppaamiinsa valkoihoisiin naisiin. Monet uhrit kuolivat.


title: Tasankointiaanit

text: Lapset kasvatettiin lempeällä kädellä ilman ruumiillista kuritusta. Jos isovanhemmat olivat elossa, he osallistuivat sekä poikien että tyttöjen kasvatukseen. Normaali käytäntö oli, että isoäiti opetti tyttärentyttärelleen yleisimmät naisille tavanomaiset työt ja heimon moraaliset arvot. Niin tytöillä kuin pojillakin oli omat riittinsä matkalla aikuisuuteen. Pojat pääsivät jo hyvin nuorina metsästysleireille ja osallistuivat varhaisessa iässä sotaretkiin auttamaan sodan taustatapahtumissa. Cree-kulttuurissa murrosiän saavuttaneet tytöt kävivät läpi neljä päivää kestävän aikuistumiseen liittyvän riitin ja heidät sijoitettiin erilleen muista kylän asukkaista. Joidenkin tasankokansojen keskuudessa tytöt naitettiin ennen ensimmäisten kuukautisten alkamista. Esimerkkinä voidaan mainita gros ventret, jotka tarjosivat miehille vaimoiksi 12-vuotiaita tyttäriään.


title: Tasankointiaanit

text: Avioliiton kautta syntyneet intiaanien omat sukulaisuussuhteet olivat arkaluonteisia, ja niihin liittyi puhekieltoja ja monia muita tabuja. Esimerkiksi crow't tai mustajalat eivät saaneet puhua anoppiensa kanssa ja samanlainen kielto koski arapaho-naisia heidän suhteissaan appiinsa. Vastaavia tabuja löytyi kaikilta tasankojen intiaanikansoilta, paitsi pawneilta ja arikaroilta. Vaikka molemmat vanhemmat ja heidän sukunsa olivat tärkeässä asemassa, joillakin tasankojen kansoilla oli käytössään matrilineaarinen periytymisjärjestelmä, jossa lapsen sukulaisuus määritettiin äidin mukaan. Arikarat, crow't, hidatsat, mandanit ja pawneet kuuluivat tähän ryhmään. Cheyennet olivat tutkimusten mukaan noudattaneet samaa järjestelmää mutta luopuneet siitä siirryttyään tasangoille. Isän mukaan sukulaisuuden määrittivät preerian viljelijäkansat, kuten iowat, kanzat, omahat ja osaget. Myös pohjoisempien tasankojen gros ventret ja mustajalat ovat useimpien tutkijoiden mukaan olleet isälinjaisia.


title: Tasankointiaanit

text: Jo vuonna 1541 Kansasin tasangoilla ja sen reunamilla liikkunut Vásquez de Coronado kiinnitti huomionsa intiaanien asumuksiin, jotka erosivat merkittävästi toisistaan. Tasangoilla liikkuneiden quarechojen asumus oli pieni nahalla päällystetty maja, joka lienee ollut tiipiin varhainen esiaste. Maanviljelyyn erikoistuneet wichitat taas asuivat preerian laitamilla suuremmissa asumuksissa, jotka oli tehty ruohosta. Varhaiset Nebraskan asukkaat pawneet, jotka olivat puoliksi maanviljelijöitä, käyttivät asumuksenaan maamajaa. Myös Missourin jokivarren mandanit, hidatsat ja arikarat, jotka olivat suurimmaksi osaksi preerioiden maanviljelijöitä ja olivat valinneet asumismuodokseen kookkaat maamajat. Nämä jokitörmille rakennetut kiinteät kylät oli monesti suojattu paaluvarustuksin vihollisen hyökkäysten varalle, mutta varustukset eivät kokonaan pystyneet estämään niihin suunnattuja iskuja.


title: Tasankointiaanit

text: Kalliovuorilla asuvat läntiset kansat, kuten nez percét, flatheadit, pend o’reillet ja couer d’alenet eivät metsästäneet tasangolla vakituisesti, mutta tekivät kuitenkin suurissa ryhmissä metsästysretkiä Montanaan. He käyttivät tiipiitä tasangoilla, mutta asuivat muulloin perinteisissä, itäisten metsäintiaanien wigwamia muistuttavissa majoissaan. Tosin tiipii alkoi myöhempinä aikoina syrjäyttää yhä enemmän nez percéjen ja flatheadien vanhaa asumismuotoa.


title: Tasankointiaanit

text: Tasankojen varsinaiset metsästäjät käyttivät yksinomaan tiipiitä. Leiripaikan vaihtaminen kävi nopeasti, ja tiipiiden runkoseipäät kuljetettiin aina mukana, kun asuinpaikkaa muutettiin. Telttojen peitteet ommeltiin biisoninnahasta ja niihin maalattiin monenlaisia symboleita ja kuvioita. Tiipiin laaja pohja ja viistot seinät tekivät siitä tukevatekoisen ja kestävän asumuksen tasangoilla joskus puhaltavia voimakkaita tuulia vastaan. Tiipiit olivat joko kolmi- tai nelisalkoisia. Mustajalkojen tiipiit on kuvattu näyttävimmiksi. Ne olivat usein koristeltu runsailla sekä oikeiden että mytologisten lintujen ja eläinten kuvilla.


title: Tasankointiaanit

text: Kesäaikaan niin eteläisillä kuin pohjoisillakin tasangoilla saattoi nähdä suuria leirejä. Talvikylät olivat yleensä pienempiä ja sijaitsivat suojaisissa laaksoissa.


title: Tasankointiaanit

text: Kun jokainen kansakunta toi mukanaan oman uskontonsa ja tapansa, tasankojen kulttuurista tuli epäyhtenäinen. Seremoniat ja rituaalit kehittyivät pitkälle, ja yksinkertaisetkin riitit muotoutuivat monimutkaisiksi tapahtumiksi, joita edelsivät pitkäaikaiset valmistelut. Aurinkotanssi, joka oli mahdollisesti tasangoille ensin saapuneiden mustajalkain tai mandanien kulttuurista lähtöisin, levisi 1700-luvun aikana lähes kaikkien preerian metsästäjä- ja paimentolaiskansojen keskuuteen. Maanviljelijöistä sen omaksuivat vain arikarat, hidatsat, omahat ja poncat. Lisäksi aurinkotanssi levisi Kalliovuorten uteille ja itäisille shoshoneille, vaikka he eivät varsinaisesti kuuluneet tasankojen kulttuuripiiriin. Tämä uskonnollinen riitti oli sielun, hengen ja ruumiin uudelleensyntymiseen liittyvä tapahtuma, jota vietettiin yleensä kerran vuodessa, joskin poikkeuksiakin oli. Aurinkotanssi saattoi kestää useita päiviä. Sen nimi ja sisältö vaihtelivat, mutta kaikilla kansoilla uskonnon merkitys oli hyvin tärkeä. Comancheilta, joiden kulttuuri erosi monilta osin tyypillisestä tasankokulttuurista, aurinkotanssi puuttui. Tosin he järjestivät yhden aurinkotanssin vuonna 1874.


title: Tasankointiaanit

text: Pawneiden uskonto, johon liittyi muun muassa auringon, kuun ja tähtien palvontaa, oli eräs tasankojen rikkaimmista ja täynnä dramaattisia piirteitä. Heidän maanviljelyskulttuurissaan oli erikoista, varsinkin skidi-heimon keskuudessa, että nuoria naisia siepattiin ihmisuhreiksi. Tyttöjä pidettiin Iltatähden henkilöityminä ja heidät uhrattiin tähtien aseman määrääminä päivinä epäsäännöllisin välein. Sitten heidän verensä, jossa uskottiin olevan Iltatähden kasvattavaa ja suojelevaa elinvoimaa, pirskotettiin maissintaimien päälle. Tapaa alettiin vastustaa 1810-luvun lopulla, mutta se saatiin kitkettyä kokonaan pois vasta 1830-luvun lopulla.


title: Tasankointiaanit

text: Tasangon intiaaneilla oli käsitys kolmesta vierekkäisestä maailmasta. Ylin maailma oli taivaan kannen yläpuolella, ja siellä asui siouxien kaikkien kansojen Suuri Henki "Wakan Tanka", samoin kuin arikarain, mustajalkain, pawneidein ja wichitain tähtijumalat ja kaikki ilmakehän yliluonnolliset jumalat. Taivaan olennoista voimakkaimpia olivat Ukkoslinnut, jotka saivat aikaan salamat ja ukkoset. Aurinko ja kuu olivat energianlähteet, ja tuulien henget huolehtivat vuodenaikojen vaihtumisesta.


title: Tasankointiaanit

text: Maanpäällisessä maailmassa asuivat jumalan luomat olennot, jotka voivat pyytää korkeampien voimien apua kulkemalla taivaisiin johtavaa polkua. Kolmas maailma oli veden alla, ja siellä asuvat vesien haltijat olivat pahoja ja edustivat pimeyden voimia. Tyypillinen hahmo oli siouxien sarvipäinen vesihirviö, jolla oli kyky nousta maihin ja kiivetä puihin. Vesiin liittyvät pelot ja uskonto vaikuttivat ilmiselvästi siihen, että tasankointiaanit eivät syöneet kalaa, cheyennejä ja shoshoneja lukuun ottamatta.


title: Tasankointiaanit

text: Niin tasankojen metsästäjät kuin preerioiden maanviljelijätkin pelasivat vapaa-aikanaan erilaisia pelejä. Suosituin seurapeli oli eräänlainen nopanheitto, jossa panokset olivat korkeat. Pelaaja saattoi hävitä koko omaisuutensa, ja jos tarinoihin on uskominen, jotkut miehet asettivat panokseksi vaimonsa tai jopa oman ruumiinsa. Pyöreisiin kuppeihin heitettyinä noppina käytettiin luumunkiviä, luunkappaleita tai muita pieniä esineitä, jotka oli maalattu erilaisin värein ja kuvioin. Etnologi Stewart Culinin tutki pelin levinneisyyttä vuonna 1907. Hän totesi nopanheiton levinneen 130 heimon keskuuteen ja lisäksi 80 heimon harrastavan lähes vastaavaa peliä ”nappia”.


title: Tasankointiaanit

text: Itäisten metsäintiaanien suosikkipeli haavipallo ei tullut suosituksi tasangoilla. Sitä pelasivat assiniboinet, cheyennet, dakotat, iowat ja otot, mutta muista kansoista ei löydy mainintoja. "Shinnyä" suosivat molemmat sukupuolet. Pallo oli antiloopinnahkaa, ja maali oli merkitty kepein, huovin tai maahan vedetyllä viivalla. Joskus eri seurat saattoivat pelata toisiaan vastaan. Crow't suosivat miesten ja naisten välisiä pelejä. Tasankojen kansat harrastivat myös "hoop-and-Polea", miesten joukkuepeliä, jossa keppiä, keihästä tai tikkaa heitettiin vierivän vanteen läpi. Ikäluokkien mukaan valituilla joukkueilla oli omat urheiluvälineensä ja sääntönsä.


title: Tasankointiaanit

text: Jokien varsilla asuvat maanviljelijäkansat harrastivat innokkaasti myös uimista. Varsinkin arikarat, hidatsat ja omahat olivat erinomaisia uimareita. Antropologi ja kirjailija Susetta La Flesche, joka vietti useita vuosia omahain parissa, on maininnut sekä miesten että naisten olleen taitavia sukeltajia.


title: Tasankointiaanit

text: Turkismetsästäjien ja tutkimusretkeilijöiden lisäksi tasankojen monissa kylissä nähtiin harvinaisia vieraita 1830-luvun aikana, kun etnologi Maximilian zu Wied-Neuwied sekä taidemaalarit George Catlin ja Karl Bodmer tutustuivat alkuperäiskansojen kulttuuriin ja heidän suhtautumiseensa lisääntyvään kolonialismiin. Intiaanit käyttäytyivät hyvin vieraanvaraisesti ja tutustuttivat vieraansa maailmaan, joka oli ollut lähes täysin suljettu valkoisilta. Maximilianin keräsi arvokasta tietoa heimojen tavoista, ja taiteilijat ikuistivat maalauksiinsa intiaanikulttuuria yksityiskohtaisesti. Tuolloin tasankointiaanien kukoistuskausi oli jo hiipumassa. Bodmer ja Maximilian kiertelivät yhdessä vuosina 1832–1834 tasankojen intiaanien keskuudessa. George Catlin teki useita eri matkoja tasangoille vuosina 1830–1836. Hän oli erityisen kiinnostunut mandanien kulttuurista, mutta myös heidän ulkoisesta olemuksestaan, joka erosi ympäristön kansoista. Monet mandanit olivat vaaleaihoisia ja -tukkaisia, ja heidän silmänsä olivat harmaat tai siniset. Samat havainnot oli tehnyt sata vuotta aiemmin löytöretkeilijä Pierre La Vérendrye. Jotkut jopa arvelivat mandanien olleen Vinlandissa asuneiden viikinkien jälkeläisiä. Catlin uskoi mandanien tulleen Ohiosta ja kuuluneen muinaisiin kummunrakentajiin.


title: Tasankointiaanit

text: Vuonna 1791 julkaistu, vanhaan legendaan perustuva tohtori John Williamsin kertomus prinssi Madocista ja hänen siirtokunnastaan oli syynä siihen, että mandaneihin kiinnitettiin paljon huomiota. Heidän murteestaan löytyi walesin kieltä muistuttavia sanoja, ja he käyttivät walesilaistyylisiä härkäveneitä. Mandaneja arveltiin Madocin Pohjois-Amerikkaan purjehtineen siirtokunnan jälkeläisiksi. Vuonna 1792 walesilainen tutkija John Evans matkusti mandanien pariin ja tutustui perusteellisesti heidän kieleensä. Suureksi pettymyksekseen hän joutui toteamaan, että mandanit eivät olleet walesilaisia vaan aitoja intiaaneja.


title: Spürma lentää

text: Spürma lentää on suomalaisen punk-yhtye Spürman 30. tammikuuta 2008 julkaistu studioalbumi. Albumin tuotti Monsp Records.


The Best of Billy Ray Cyrus: Cover to Cover on amerikkalaisen kantrilaulaja Billy Ray Cyrusin ensimmäinen kokoelma-albumi, joka sisältää kolme uutta laulua; "It's All the Same to Me", "Cover to Cover", ja "Bluegrass State of Mind" Sen julkaisi Mercury Records.


title: The Best of Billy Ray Cyrus: Cover to Cover

text: Seuraavat muusikot soittivat ennenjulkaisemattomissa lauluissa.


title: Shot Full of Love

text: Shot Full of Love on amerikkalaisen kantrilaulaja Billy Ray Cyrusin viides albumi. "Busy Man" julkaistiin myös singlenä. Albumin julkaisi Mercury Records. "Shot Full of Love" on cover alkuperäisestä Juice Newtonin levyttämästä laulusta.


title: Mario Baseball

text: Mario Baseball on Nintendon luoma Mario-urheilupelisarja, jossa pelataan baseballia. Tästä pelisarjasta on tehty vain kaksi osaa: Mario Superstar Baseball (Nintendo GameCube) ja Mario Super Sluggers (Wii).


title: Suproleague

text: Suproleague oli FIBA:n ylläpitämä kansainvälinen koripallosarja, joka pelattiin ainoastaan kerran. Ainoan mestaruuden voitti Maccabi Tel Aviv BC.


title: Suproleague

text: Kilpailu oli jatkoa European Champions' Cupille (nykyinen Euroliiga), joka oli toiminut vuosina 1958-2000. FIBA ei ollut koskaan kuitenkaan rekisteröinyt Euroliiga-nimeä itselleen, jolloin ULEB saattoi ottaa sen käyttöönsä. Tämän johdosta kaudella 2000-2001 Euroopassa käytiin kaksi seurajoukkueiden huippusarjaa: Suproleague ja Euroliiga.


title: Säynäjärvi (Lammi)

text: Säynäjärvi on Kanta-Hämeessä Hämeenlinnan entisessä Lammissa Kuohijärven kylässä sijaitseva järvi.


title: Säynäjärvi (Lammi)

text: Järven pinta-ala on 42 hehtaaria. Se on 1,4 kilometriä pitkä ja 450 metriä leveä. Järvessä on vain yksi selvästi hahmottuva lahti Joululahti, jonka vieressä törröttää niemi. Järven rantaviivan pituus on 3,8 kilometriä ja sen rannat ovat metsämaata. Järvellä on kartan mukaan yksi saari, joka sijaitsee aivan länsirannan tuntumassa ja jonne johtaa silta. Järven suurin syvyys on 20 metriä . Järvellä on pääasiassa vapaa-ajan asutusta ja järven rantaan ulottuu vain joitakin peltotilkkuja.


title: Säynäjärvi (Lammi)

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Kukkian reitin valuma-alueeseen (35.78), jonka Kuohijärven alueeseen (35.782) järvi kuuluu. Järven vedenpinnan korkeus on 96,6 metriä mpy.


title: Säynäjärvi (Lammi)

text: Järven valuma-alue on 2,2 neliökilometriä, josta järven osuus on 20% ja muusta maa-alueesta on metsää 78%. Järveen laskee vain muutama metsäoja ja järven laskuoja laskee Kauhajärvenojaan, joka laskee vuorostaan Kuohijärveen.


title: Säynäjärvi (Lammi)

text: Kalmbergin kartastossa vuodelta 1855–1856 järven nimi oli kirjoitettu ”Sainäjärvi” ja se oli asumaton. Järven etelärannasta oli raivattu niittyjä. Lähellä sen laskuojaa sijaitsi yksinäinen torppa. Vuoden 1965 peruskartassa sekä järven eteläpuolelta että pohjoispuolelta kulkivat tiet. Sen rannoilla sijaitsi silloin neljä vapaa-ajan asuntoa, mutta vuoden 1984 kartassa niiden määrä yli kaksinkertaistui.


title: Säynäjärvi (Lammi)

text: Säynäjärven vesi on kirkasta ja sen näkösyvyydeksi on mitattu 2,5–7 metriä. Järven veden puhtaudesta kertoo veden happipitoisuus, joka on päällysvedessä vaihdellut 79–88% ja kymmenen metrin syvyydessä 53–70%. Alusvedessä aivan pohjan lähellä on sielläkin ollut 18–41% happea. Ravinnepitoisuuksista typpipitoisuus on pysytellyt päällysvedessä hieman yli 300 mikrogrammaa litrassa vettä (µg/l). Fosforipitoisuus on alusvedessä ollut keskimäärin 9,95 µg/l.


title: Säynäjärvi (Lammi)

text: Säynäjärven kasvillisuus on melko niukkaa, koska Säynäjärven rannat ovat pääosin jyrkkiä ja järvi on ekologialtaan karu. Kasvillisuus peittää alle 8 prosenttia järven pinta-alasta. Kasvillisuutensa perusteella Säynäjärvi kuuluu nuottaruohotyyppiin. Järvessä on havaittu 14 eri kasvilajia. Säynäjärvessä elää hyvin vähän eläinplanktonia, suurimmat tiheydet havaitaan syvemmillä alueilla. Hankajalkaisia ja vesikirppuja on myös hieman. Selkeästi suurin eläinryhmä on rataseläimet. Järvessä elää pääasiassa Suomen peruskaloja. Järven valuma-alueella eläimistö on runsasta. Alueella pesii lintuja ja siellä elää muun muassa jäniksiä, jotka asuvat alueen talojen alla. Vesistöjen käyttökelpoisuusluokituksessa Säynäjärvi kuuluu yleisluokkaan erinomainen. Sen virkistyskäyttöluokka on erinomainen ja raakavesiluokaltaan vesi on erinomaista.


title: Pekka Hämäläinen

text: Pekka Hämäläinen voi tarkoittaa useaa eri henkilöä:


title: Jaakko Wallenius

text: Jaakko Wallenius (30. tammikuuta 1958 Hämeenlinna – 11. kesäkuuta 2013) oli suomalainen tietokirjailija ja toimittaja.


title: Jaakko Wallenius

text: Edita julkaisi vuonna 2002 Jaakko Walleniuksen OpenOffice-toimisto-ohjelmistoa käsittelevän teoksen "OpenOffice tehokäyttöön", jonka toinen painos ilmestyi nimellä "OpenOffice – koulutuspaketti" vuonna 2004. Vuonna 2005 Jaakko Wallenius julkaisi Journalistisen kulttuurin edistämissäätiö Jokesin myöntämän apurahan tuella verkkokirjan "Rakasta tietokonettasi – kansalaisen tietotekniikkatieto".


title: Jaakko Wallenius

text: Jaakko Wallenius sai vuonna 2008 Suomen Tietokirjailijat ry:n apurahan teoksen "Jäähyväiset jumalille – tieteen haaste uskonnoille" kirjoittamiseen. Tämä teoksen muodostava kirjoituskokoelma on luettavissa verkossa. Pääosa osa tämän teoksen esseistä on käännetty myös englanniksi ja ne on julkaistu.


title: Jaakko Wallenius

text: Jaakko Wallenius työskenteli Lohjalla ilmestyvän "Länsi-Uusimaa"-lehden taloustoimittajana vuodesta 1990 lähtien. Vuonna 2001 Jaakko Wallenius perusti tietokoneiden huoltoon ja kotisivujen tekoon keskittyvän Bittitohtori-nimisen yrityksen.


title: Suproleague 2000–2001

text: Suproleaguen kausi 2000–2001 oli sarjan ensimmäinen ja samalla ainoa kausi. Ennen kautta sarjaa oli pelattu nimellä European Champions' Cupille. Kauden voitti Maccabi Tel Aviv BC Pariisissa pelatussa Final Fourissa.


title: Suproleague 2000–2001

text:
Joukkueet pelasivat kaksinkertaisen sarjan, jonka kahdeksan parasta pääsivät jatkoon. Ottelut pelattiin 11. tammikuuta - 15. maaliskuuta 2001.
Pudotuspeleissä ottelue pelattiin paras kolmesta periaatteella. Final four pidettiin Pariisissa sijaitsevalla Palais Omnisports de Paris-Bercylla 11. toukokuuta ja 13. toukokuuta 2001.


title: Grabben kanava

text: Grabben kanava on vedetön, keskiaikainen kanava Länsi-Uudellamaalla Raaseporin Karjaalla.


title: Grabben kanava

text: Kanava on luultavasti ollut tärkeä alueen keskiaikaiselle merenkululle ja joidenkin lähteiden mukaan sitä olisi käytetty Raaseporin linnan rakennusaineiden kuljettamiseen. Perimätiedon mukaan kanavaa ei koskaan kaivettu valmiiksi asti, sillä meren taso oli matalampana kuin kanava. Kanavaa on kuitenkin voitu käyttää veneiden vetämiseen Mustionjoesta merelle.


title: Grabben kanava

text: Alun perin ainakin 500 metrin pituinen kanava ylittää Lohjanharjun sen matalimmasta kohdasta aivan Karjaan keskustassa ja se on selvästi huomattavissa Rantaradan eteläpuolella. Monin paikoin kasvillisuus on peittänyt kanavan lähes täysin.


title: Richard Webber

text: Tri. Richard Webber on fiktiivinen henkilö ABC:n sairaalamaailmaan sijoittuvasta draamasarjasta Greyn anatomia. Hahmoa näyttelee James Pickens, Jr., ja sen loi Shonda Rhimes.


title: Richard Webber

text: Richard suoritti lääkäriopintoihinsa kuuluvan harjoittelun Seattle Gracen sairaalassa. Harjoitteluaikoinaan Richardilla oli suhde Meredith Greyn äidin Ellis Greyn kanssa, vaikka molemmat olivatkin naimisissa. Vaikka Ellis jätti miehensä, Richard ei voinut jättää vaimoaan Adelea. Richard saa tietää vuosikymmentä myöhemmin Adelen tienneen suhteesta koko ajan, mutta pysyneen silti miehensä rinnalla. Richard tunnustaa myöhemmissä jaksoissa lopettaneensa suhteensa Ellisiin, koska hän uskoi tämän tarvitsevan paremman kumppanin rinnalleen. Suoritettuaan harjoittelunsa Richard lähti Seattle Gracesta, mutta palasi sinne myöhemmin. Richard on toipuva alkoholisti.


title: Richard Webber

text: Sarjan alussa Richard työskentelee Seattle Gracen sairaalassa kirurgian osaston päällikkönä. Adele on kyllästynyt Richardin pitkiin työpäiviin ja pyytää Richardia jäämään eläkkeelle. Hän pakottaa lopulta Richardin valitsemaan uransa ja vaimonsa välillä. Richard yrittää kiertää tilanteen, mutta Adele, joka on kyllästynyt odottamaan, tekee päätöksensä ja jättää Richardin. Richard muuttaa pois Adelen luota ja alkaa viettää yönsä toimistossaan. Myöhemmin hän ottaa huoneen samasta hotellista, jossa Callie Torres asuu.


title: Richard Webber

text: Saatuaan tietää Ellisin sairastavan Alzheimerin tautia Richard alkaa vierailla tämän luona säännöllisesti. Päätettyään yrittää uudelleen vaimonsa kanssa hän tajuaa kuitenkin, ettei voi enää jatkaa tunteellista suhdettaan Ellisiin. Richard on aikoo paikata asiat vaimonsa kanssa, mutta tyrmistyy kuullessaan Adelen muuttavan yhteen toisen miehen kanssa.


title: Richard Webber

text: Richard suunnittelee jäävänsä eläkkeelle ja antavansa paikkansa Preston Burkelle, mutta laittaa suunnitelman vähäksi aikaa jäihin saatuaan tietää Burken salailevan kädessään olevaa vikaa. Hän kertoo kuitenkin suunnitelmistaan sairaalan lautakunnalle ja aikoo valita seuraajansa. Preston, Derek Shepherd, Addison Montgomery ja Mark Sloan havittelevat kaikki paikkaa. Lopulta Richard valitsee Derekin, mutta Derek kertoo Richardille, että tämän kuuluisi pysyä yhä päällikkönä.


title: Richard Webber

text: Kolmannen kauden lopussa Adele joutuu sairaalaan, jossa selviää, että hän on raskaana (52-vuotiaana). Vaikka Richard uskoo lapsen olevan toisen miehen, hän pysyy Adelen rinnalla. Komplikaatiot johtavat lopulta keskenmenoon. Myöhemmin Adele myöntää, että vauva olisi ollut Richardin. Kauden lopussa Adele ja Richard päättävät yrittää avioliittoaan uudelleen.


title: Richard Webber

text: Neljännen kauden alussa Richard ja Adele tajuavat, että Richardin työ on heidän avioliittoaan haittaava tekijä. Pari eroaa. Richard muuttaa tilapäisesti Derekin asuntovaunuun ja yrittää korjata elämäänsä. Kauden lopussa Richard onnistuu voittamaan Adelen sydämen uudestaan.


title: Richard Webber

text: Viidennen kauden alussa Richard alkoi huolestua siitä, että Seattle Gracen sairaala oli sijoittunut parhaiden sairaaloiden joukossa huonommalle sijalle kuin viimeksi. Aikoessaan korjata sairaalansa maineen Richard määräsi sairaalaan liudan uusia sääntöjä.


title: Richard Webber

text: Richard pettyy suojattiinsa Miranda Baileyhin, koska tämä haluaa siirtyä yleisen kirurgian puolelta lastenkirurgiaan ja yrittää saada tämän muuttamaan mielensä. Richard kirjoittaa Baileylle vähemmän mairittelevan suosituskirjeen. Lopulta hän hyväksyy Baileyn päätöksen, mutta Bailey kertoo hänelle pysyvänsä ohjelmassa, koska hän on eroamassa miehestään ja uuteen ohjelmaan siirtyminen olisi liian vaikeaa yksinhuoltajalle.


title: Richard Webber

text: Kuudennella tuotantokaudella Richard ilmoittaa henkilökunnalle, että Seattle Gracen sairaala joutuu yhdistymään hallinnollisesti Mercy Westin sairaalaan taloudellisten vaikeuksien takia. Richard joutuu irtisanomaan osan henkilökuntaansa ja hänen oma työmääränsä lisääntyy. Hän riitautuu Derekin kanssa, koska tämä ei hyväksy hänen toimintaansa.


title: Richard Webber

text: Ongelmat työpaikalla ajavat Richardin ryyppäämään. Tilanteesta tietää aluksi vain Meredith, jonka Richard yrittää pitää hiljaisena antamalla tälle yksityisopetusta. Meredith kertoo lopulta Derekille, joka puolestaan ilmoittaa asiasta sairaalan johtokunnalle. Johtokunta pakottaa Richardin menemään vieroitukseen, ja Derek nimitetään virkaa tekeväksi kirurgian päälliköksi. Richard raitistuu ja palaa töihin Derekin alaisena. Uusi tilanne aiheuttaa kitkaa Richardin ja Derekin välille. Muidenkin on aluksi vaikea suhtautua Richardin uuteen asemaan.


title: Richard Webber

text: Kauden viimeisessä jaksossa Richardin edesmenneen potilaan leski Gary Clark saapuu sairaalaan. Hän syyttää Richardia ja Derekiä vaimonsa kuolemasta ja haluaa tappaa heidät. Clark ampuu useita ihmisiä, mm. Derekiä, joka loukkaantuu vakavasti. Richard on Clarkin saapuessa sairaalan ulkopuolella, mutta menee sisään kohtaamaan Clarkin. Clarkilla on tässä vaiheessa vain yksi luoti jäljellä, ja hän ei ole varma ampuako itsensä vai Richardin. Hän tarjoaa Richardille ryyppyä, jonka tämä kuitenkin kaataa lattialle. Richard ylipuhuu Clarkin olemaan tappamatta häntä ja selviää hengissä.


title: Nelli Kim

text: Nellja Vladimirovna (Nelli) Kim (, s. 29. heinäkuuta 1957 Šurab) on entinen neuvostoliittolainen telinevoimistelija ja olympiavoittaja. Hän kilpaili Montréalin 1976 olympialaisten parhaan naisvoimistelijan tittelistä romanialaisen Nadia Comănecin kanssa sekä voitti henkilökohtaisissa lajeissa kolme maailmanmestaruutta ja kaksi Euroopan-mestaruutta.


title: Nelli Kim

text: Tadžikistanissa syntynyt mutta Kazakstanissa kasvanut ja voimistelu-uransa aloittanut Kim voitti Montréalin 1976 olympialaisissa neljä mitalia. Kultaa hän voitti joukkuekilpailussa, hypyssä (pistein 19,800) ja permannolla (19,850) sekä hopeaa kahdeksanottelussa (78,675). Nojapuilla hän sijoittui kuudenneksi (19,225). Toisissa olympialaisissaan Moskovassa 1980 hän voitti kultaa joukkuekilpailussa sekä pistein 19,875 Nadia Comănecin kanssa jaetun kultamitalin permannolla. Moniottelussa hän sijoittui pistein 78,425 viidenneksi ja nojapuilla pistein 19,725 kuudenneksi.


title: Nelli Kim

text: Ensimmäiset arvokisamitalinsa Kim saavutti Varnan MM-kilpailuissa 1974. Tuolloin hän voitti kultaa joukkuekilpailussa sekä sai pronssia puomilla. Strasbourgin MM-kilpailuissa 1978 hän voitti kultaa joukkuekilpailussa, permannolla ja hypyssä sekä saavutti hopeaa moniottelussa. Fort Worthin MM-kilpailuissa 1979 hän voitti kultaa moniottelussa ja saavutti hopeaa joukkuekilpailussa, permannolla ja puomilla sekä pronssia hypyssä.


title: Nelli Kim

text: Kim voitti Euroopan-mestaruuden permannolla Skienissä 1975 sekä hypyssä Prahassa 1977.


title: Nelli Kim

text: Kim avioitui vuonna 1977 valkovenäläisen voimistelijan Vladimir Atšasovin kanssa. Tämä liitto päättyi eroon, ja Kimin toinen aviomies on ratapyöräilyn olympiavoittaja Valeri Movtšan.


title: Elvira Saadi

text: Elvira Fuadovna Saadi (, s. 2. tammikuuta 1952 Taškent) on entinen neuvostoliittolainen telinevoimistelija ja olympiavoittaja.


title: Elvira Saadi

text: Uzbekistanista kotoisin oleva Saadi voitti Münchenin 1972 olympialaisissa kultaa telinevoimistelun joukkuekilpailussa. Henkilökohtaisessa moniottelussa hän keräsi 75,075 pistettä ja sijoittui kahdeksanneksi edellään neljä neuvostoliittolaista ja kolme itäsaksalaista. Toisissa olympialaisissaan Montréalissa 1976 hän voitti jälleen joukkuekilpailussa kultaa ja keräsi seitsemänneksi parhaat henkilökohtaiset pisteet mutta ei päässyt moniottelun finaaliin, johon kelpuutettiin maksimissaan kolme voimistelijaa yhdestä maasta.


title: Elvira Saadi

text: Uransa ainoan henkilökohtaisen arvokisamitalin Saadi saavutti Varnan MM-kilpailuissa 1974 sijoittumalla permannolla jaetulle pronssille.


title: Luettelo Raamatun henkilöiden hautapaikoista

text: Raamatun henkilöiden oletetuille haudoille on pystytetty monenlaisia muistomerkkejä ja mausoloumeja. Hautamuistomerkkejä on Libanonin, Israelin, Palestiinalaishallinnon, Irakin, Jordanian ja Iranin alueilla.


title: Tamara Lazakovitš

text: Tamara Vasiljevna Lazakovitš (, 14. maaliskuuta 1954 Gusev, Kaliningrad – 1. marraskuuta 1992 Vitebsk, Valko-Venäjä) oli neuvostoliittolainen telinevoimistelija ja olympiavoittaja.


title: Tamara Lazakovitš

text: Lazakovitš voitti Münchenin 1972 olympialaisissa kultaa telinevoimistelun joukkuekilpailussa ja saavutti hopeaa puomilla pistein 19,375 sekä pronssia moniottelussa (76,850) ja permannolla (19,450). Hypyssä hän sijoittui kuudenneksi 19,050 pisteellä.


title: Tamara Lazakovitš

text: Parhaisiin henkilökohtaisiin saavutuksiinsa Lazakovitš ylsi Minskin EM-kilpailuissa 1971. Tuolloin hän voitti kultaa moniottelussa, puomilla ja nojapuilla sekä saavutti hopeaa hypyssä ja permannolla. Kahdella viimeksi mainitulla telineellä vain hänen maannaisensa Ljudmila Turištševa oli häntä parempi, ja moniottelussa nämä kaksi naista jakoivat voiton.


title: Heikki Zitting

text: Heikki Zitting (s. 13. joulukuuta 1977 Helsinki) on entinen suomalainen koripalloilija. Hänen isänsä on entinen koripalloilija ja vuodesta 2013 Koripalloliiton puheenjohtajana toiminut Antti Zitting.


title: Heikki Zitting

text: Zitting pelasi ensimmäisen sarjapelinsä Espoon Hongan paidassa vuoden 1998 tammikuussa Pussihukkia vastaan. Hän voitti Suomen mestaruuden kolme kertaa vuosina 2001, 2002 ja 2003. Vuonna 2004 hän oli lähellä lopettaa uransa, mutta päätti lopulta jatkaa uraansa pääsarjatasolla. Zitting siirtyi Topoon kaudeksi 2006–2007, jonka jälkeen hän lopetti uransa.


title: Marija Filatova

text: Marija Jevgenjevna Filatova (, s. 19. heinäkuuta 1961 Leninsk-Kuznetsk, Kemerovon alue) on entinen neuvostoliittolainen telinevoimistelija ja olympiavoittaja.


title: Marija Filatova

text: Filatova voitti Montréalin 1976 olympialaisissa kultaa telinevoimistelun joukkuekilpailussa. Hän keräsi kisassa yhdeksänneksi parhaat henkilökohtaiset pisteet mutta ei päässyt moniottelun finaaliin, johon kelpuutettiin maksimissaan kolme voimistelijaa yhdestä maasta. Moskovan 1980 olympialaisissa hän voitti jälleen kultaa joukkuekilpailussa. Tällä kertaa hän oli henkilökohtaisissa pisteissä seitsemänneksi paras mutta se ei nytkään riittänyt moniottelun finaalipaikkaan. Nojapuilla hän saavutti Steffi Kräkerin ja Melita Rühnin kanssa jaetun pronssimitalin pistein 19,775.


title: Marija Filatova

text: MM-kilpailuissa Filatova saavutti joukkuemitalien lisäksi moniottelussa hopeaa Moskovan MM-kilpailuissa 1981. Prahassa 1977 hän voitti Euroopan-mestaruuden permannolla tasapistein maannaisensa Jelena Muhinan kanssa sekä pronssia puomilla.


title: Élson

text: Élson Falcão da Silva eli Élson (s. 16. lokakuuta 1981 Conceição do Araguaia, Brasilia) on brasilialainen jalkapalloilija, joka edustaa saksalaista VfB Stuttgartia. Élson on pelipaikaltaan hyökkäävä keskikenttäpelaaja ja Stuttgartia hän on edustanut vuodesta 2004 lähtien, mutta on ollut lainalla useissa eri seuroissa.


title: Élson

text: Ennen Saksaan siirtymistään Élson edusti kotimaassaan kaksi kautta Vitóriaa sekä kasvattajaseuraansa Ituanoa kauden verran ammattilaistasolla. 2003–2004 Élson pääsi pelaamaan isossa roolissa Palmeirasissa, tuloksena neljä maalia. Tuon kauden jälkeen hän siirtyi Stuttgartiin. 2005 Élson oli lainalla Ponte Pretassa, 2006 Cruzeirossa ja 2007–2008 Goiàsissa.


title: Élson

text: Debyytissään Stuttgartissa Élson korvasi kentältä pois tulleen Ricardo Osorion ottelussa VfL Bochumia vastaan. Stuttgart voitti tuon ottelun, ja Élson syötti ottelun toisen, Mario Gómezin tekemän maalin. Huhtikuussa 2009 Élson kirjoitti jatkosopimuksen Stuttgartin kanssa kesään 2011 asti.


title: Jelena Davydova

text: Jelena Viktorovna Davydova (, s. 7. elokuuta 1961 Voronež) on entinen neuvostoliittolainen telinevoimistelija ja olympiavoittaja.


title: Jelena Davydova

text: Davydova voitti Moskovan 1980 olympialaisissa kultaa joukkuekilpailussa ja pistein 79,150 moniottelussa. Telinefinaaleissa hän sai hopeaa puomilla (19,750 pistettä) ja sijoittui neljänneksi hypyssä (19,575).


title: Jelena Davydova

text: Moskovan MM-kilpailuissa 1981 Davydova voitti kultaa joukkuekilpailussa ja saavutti hopeaa permannolla sekä pronssia moniottelussa ja nojapuilla.


title: Venäjän kansallinen yhtenäisyys

text: Venäjän kansallinen yhtenäisyys (), tai sananmukaisemmin käännettynä ”Venäläinen etninen yhtenäisyys”, on Venäjällä ja venäläisten asuttamilla seuduilla toimiva kansallissosialistinen, puolisotilaallinen liike, oman määritelmänsä mukaan ”täysin venäläinen patrioottinen kansanliike”. Liikettä ei tule sekoittaa Yhtenäinen Venäjä -puolueeseen, joka on maan valtapuolue.


title: Venäjän kansallinen yhtenäisyys

text: Liikkeen nimessä oleva venäjänkielen sana ”natsionalnost” on sukua monien kielten valtiota tai kansakuntaa tarkoittaville sanoille, mutta venäjässä tarkoittaa pikemminkin etnisyyttä. Liikettä ei ole rekisteröity, ja se on kielletty monilla alueissa, kuten Moskovassa.


title: Venäjän kansallinen yhtenäisyys

text: Liikkeen iskulause on ”Venäjä venäläisille ja maanmiehille”. Liike ei hyväksy sellaisten etnisyyksien läsnäoloa Venäjällä, joiden ”alkuperäinen kotimaa” on Venäjän ulkopuolella, ja liike haluaisi karkottaa varsinkin Kaukasian alueelta tulleita ja juutalaisia. Liikkeen vision mukaan vain venäläisillä ja heidän ”maanmiehillään”, eli käytännössä Venäjän alueen alkuperäisasukkailla, on oikeus asua Venäjällä. Rodullisesti toisistaan poikkeavat etnisyydet eivät kuitenkaan saisi sekoittua keskenään.


title: Venäjän kansallinen yhtenäisyys

text: Liike kouluttaa joitakin jäseniään aseelliseen taisteluun ja terrorismiin, ja on tehnyt ainakin yhden pommi-iskun synagogaan, jossa kolme haavoittui.


title: Venäjän kansallinen yhtenäisyys

text: Liikkeen suhde Venäjän hallintoon ja viranomaisiin on monimutkainen. Ylin hallinto suhtautuu liikkeeseen yleensä jyrkän torjuvasti, ja liikkeen on vaikea päästä politiikkaan mukaan. Liike on kielletty monin paikoin. Venäjän ulkopuolella Latviassa se sai kuitenkin osallistua kunnallisvaaleihin 2001. Toisaalta jotkut Venäjän viranomaiset ja liikemiehet ovat avustaneet liikettä, muun muassa tarjoamalla tiloja taistelulajien harjoitukseen tai sotilaskoulutukseen, univormujen tekoon ja tiedotusmateriaalin valmistukseen. Liike on myös voinut toisinaan toimia yhteistyössä poliisin kanssa katuparaatien järjestämisessä.


title: Natalja Šapošnikova

text: Natalja Vitaljevna Šapošnikova (, s. 24. kesäkuuta 1961 Rostov-na-Donu) on entinen neuvostoliittolainen telinevoimistelija ja olympiavoittaja.


title: Natalja Šapošnikova

text: Šapošnikova voitti Moskovan 1980 olympialaisissa kultaa joukkuekilpailussa ja pistein 19,725 hypyssä. Pronssia hän saavutti puomilla pistein 19,725 ja permannolla yhdessä Maxi Gnauckin kanssa pistein 19,825. Moniottelussa hän sijoittui neljänneksi 79,025 pisteellä.


title: Natalja Šapošnikova

text: Šapošnikova voitti maailmancupin hyppyfinaalin vuosina 1977 ja 1978. Ainoan henkilökohtaisen MM-mitalinsa hän saavutti Strasbourgissa 1978 sijoittumalla moniottelussa pronssille. Kööpenhaminan EM-kilpailuissa hän voitti kultaa puomilla ja saavutti hopeaa permannolla sekä pronssia moniottelussa ja hypyssä.


title: Natalja Šapošnikova

text: Šapošnikovan mukaan on nimetty eritasonojapuuliike, jossa voimistelija hyppää alemmalta aisalta ylemmälle.


title: Skjorta

text: Skjorta on Skandeihin kuuluva vuorenhuippu Breimsvatnet-järven Førdefjordenin lahden varrella Gloppenin ja Jølsterin kuntien rajalla, Norjassa. Sen korkeus merenpinnan tasosta on 1 472 metriä.


title: Keskuspuisto

text: Keskuspuisto voi tarkoittaa ainakin seuraavia:


title: Botnafjellet

text: Botnafjellet on Skandeihin kuuluva vuori Gloppenin kunnassa, Norjassa. Sen korkein kohta nousee 1 572 metriä merenpinnan tasoa ylemmäksi. Vuoren länsipuolella sijaitsee Sørsendalsbreen-jäätikkö, ja vuoren pohjoispuolelta sen länsipuolelle kiertää Sørsendalenin laakso.


title: URHOtv

text: URHOtv tai UrhoTV oli syyskuussa 2009 toimintansa aloittanut televisiokanava, jonka omisti Parsifal Sport. Yhtiö teki sopimuksen jääkiekon SM-liigan televisiointioikeuksista kausille 2009–2013 ja alun perin se aikoi televisioida 3-4 ottelua viikossa. Lähetysten tuotanto säilyi selostajia, kommentaattoreita ja tuotantotiimiä myöten vastaavana kuin Canal+-liigalähetyksissä. Viestintävirasto ei kuitenkaan myöntänyt kanavalle täyttä toimilupaa, mikä rajoitti kanavan lähetysajan kahdeksaan tuntiin viikossa. Kanava ilmoitti kuitenkin olleensa varautunut myös tällaiseen päätökseen ja aikoi aloittaa toimintansa suunnitellusti heti syksyllä.


title: URHOtv

text: Parsifal Sport osti jääkiekon SM-liigan televisiointioikeudet sen jälkeen kun kilpailuvirasto katsoi, että Canal+:n ostanut ruotsalainen mediakonserni Bonnier olisi muutoin saanut liian vahvan aseman Suomen maksukanavamarkkinoilla.


title: URHOtv

text: Maaliskuun lopussa 2010 uutisoitiin teknisistä ongelmista URHOtv:n SM-liigan pudotuspelien nettilähetyksissä. URHOtv:n mukaan ongelmat olivat johtuneet siitä, että kysyntä oli ylittänyt odotukset. Maaliskuussa 2011 URHOtv:n lähetyksissä oli useasti samankaltaisia ongelmia. URHOtv:n nettisivut ja lähetykset olivat käyttäjien saavuttamattomissa.


title: URHOtv

text: Syyskuussa 2010 UrhoTV sai toivomansa täyden toimiluvan mikä mahdollisti lähetysaikojen laajentamisen, joulukuun 2010 alussa UrhoTV alkoi laajentaa ohjelmatarjontaansa ensin lisäten urheilulähetyksiä ja myöhemmin alkoi myös esittää elokuvia.


title: URHOtv

text: Marraskuussa 2013 UrhoTV päätti lopettaa toimiluvan mukaiset lähetykset 1. joulukuuta 2013. Vuonna 2015 UrhoTV asetettiin konkurssiin.


title: URHOtv

text: 9. maaliskuuta 2010 URHOtv ja Sonera julkaisivat yhteistyösopimuksen, joka mahdollisti URHOtv:n televisioivan kaikki SM-liigakierroksen ottelut suorana ja yksinoikeudella Soneran verkossa, joka tekee yhteensä 401 runkosarjaottelua ja kaikki play-off-ottelut finaaleja, sekä 7 semifinaalia lukuun ottamatta. Palvelu tarjosi myös 180 jalkapallon Veikkausliigan ottelua, sekä 1-4 lentopallon SM-liigan & Korisliigan ottelua viikossa.


title: Wiesel

text: Wiesel () on saksalainen kevyt panssaroitu taisteluajoneuvo. Painonsa ja kokonsa ansiosta se on ilmakuljetteinen. Sen käyttötarkoituksena on toimia erilaisten asejärjestelmien alustana. Vaunua valmistaa Rheinmetallin tytäryhtiö Rheinmetall Landsysteme GmbH.


title: Wiesel

text: Wiesel kehitettiin Saksan maavoimille täyttämään tarvetta ilmakuljetteisesta kevyestä panssariajoneuvosta erityisesti maahanlaskujoukoille. Sen lisäksi että sen tuli sopia NATO:n käyttämiin kuljetuskoneisiin se tuli voida myös pudottaa ilmasta toiminta-alueelle. Porsche tuotti muutaman tämän kaltaisen prototyypin Bundeswehrille vuonna 1975 mutta projekti keskeytettiin 1978 määrärahojen puutteessa. Porsche jatkoi tahollaan oman vaununsa kehittämistä koska siitä oltiin kiinnostuttu muissa maissa. Wiesel esiteltiin lopulta 1980-luvun lopulla jolloin toimitukset Bundeswehrille käynnistyivät. Ajoneuvo sai nimen "Wiesel" eli lumikko pienen kokonsa ja ketteryytensä ansiosta, mikä tekee siitä taistelukentällä hyvin vaikeasti havaittavan.


title: Steindalsnipa

text: Steindalsnipa on Skandeihin kuuluva vuorenhuippu Sogndalin ja Lusterin kuntien rajalla, Norjassa. Sen korkeus merenpinnan tasosta on 1 585 metriä ja se sijaitsee Steindalsbreen-jäätikön laella.


title: Zoltán Magyar

text: Zoltán Magyar (s. 13. joulukuuta 1953 Budapest) on entinen unkarilainen telinevoimistelija ja olympiavoittaja. Ykköstelineellään hevosella hän oli 1970-luvulla maailman paras: tuloksena kaksi olympiakultaa, kolme maailmanmestaruutta ja kolme Euroopan-mestaruutta.


title: Zoltán Magyar

text: Magyar sijoittui Münchenin 1972 olympialaisten telinevoimistelun joukkuekilpailussa kahdeksanneksi ja pistein 109,200 henkilökohtaisessa moniottelussa 29:nneksi. Hän oli unkarilaisjoukkueen toiseksi paras voimistelija. Montréalin 1976 olympialaisiin tullessaan hän oli hevosvoimistelun hallitseva maailman- ja Euroopan-mestari, ja nyt hän voitti hevosella myös olympiakultaa pistein 19,700. Joukkuekilpailussa hän saavutti neljännen sijan, kun Unkari hävisi vain 0,2 pisteellä Itä-Saksalle. Hypyssä hän oli viides 19,150 pisteellä ja moniottelussa jälleen toiseksi parhaana unkarilaisena yhdeksäs 113,425 pisteellä. Moskovan 1980 olympialaisissa Magyar voitti hevosella kultaa 19,925 pisteellä. Joukkuekilpailussa hän saavutti pronssia ja moniottelussa hän oli parhaana unkarilaisena yhdeksäs 115,225 pisteellä.


title: Zoltán Magyar

text: Magyar voitti hevosella maailmanmestaruuden kolmissa peräkkäisissä MM-kilpailuissa: Varnassa 1974, Strasbourgissa 1978 ja Fort Worthissa 1979. Myös Euroopan-mestaruuden hän voitti hevosella kolmissa peräkkäisissä kisoissa: Grenoblessa 1973, Bernissä 1975 ja Vilnassa 1977. Hänen paras moniottelun arvokisasijoituksensa oli neljäs sija EM-kisoissa 1975.


title: Zoltán Magyar

text: Urheilu-uransa jälkeen Magyar on toiminut muun muassa Unkarin Olympiakomitean varapuheenjohtajana ja siviilipuolella eläinlääkärinä.


title: Imre Molnár

text: Imre Molnár (s. 30. maaliskuuta 1949 Miskolc) on entinen unkarilainen telinevoimistelija.


title: Imre Molnár

text: Molnár sijoittui Münchenin 1972 olympialaisten telinevoimistelun joukkuekilpailussa kahdeksanneksi ja pistein 110,625 henkilökohtaisessa moniottelussa parhaana unkarilaisena 19:nneksi. Montréalin 1976 olympialaisissa hän saavutti joukkuekilpailussa neljännen sijan, kun Unkari hävisi vain 0,2 pisteellä Itä-Saksalle. Hypyssä hän oli viides tasapistein 19,150 maanmiehensä Zoltán Magyarin kanssa ja moniottelussa jälleen parhaana unkarilaisena kahdeksas 113,575 pisteellä.


title: Imre Molnár

text: Ainoan arvokisamitalinsa Molnár saavutti Grenoblen EM-kilpailuissa 1973, kun hän oli hypyssä pronssilla.


title: Ferenc Donáth

text: Ferenc Donáth (s. 28. kesäkuuta 1954 Nagykőrös) on entinen unkarilainen telinevoimistelija ja olympiamitalisti.


title: Ferenc Donáth

text: Donáth sijoittui Montréalin 1976 olympialaisissa joukkuekilpailussa neljänneksi, renkailla neljänneksi pistein 19,200, rekillä kuudenneksi pistein 19,200 ja moniottelussa 13:nneksi pistein 112,750. Moskovan 1980 olympialaisissa hän saavutti joukkuekilpailussa pronssia ja keräsi unkarilaisista parhaat pisteet. Moniottelussa, jonka pohjapisteiksi laskettiin puolet joukkuekilpailun henkilökohtaisista pisteistä, hän putosi 12:nneksi ja kolmanneksi parhaaksi unkarilaiseksi pistein 114,850. Hevosella hän sijoittui kuudenneksi pistein 19,400.


title: Ferenc Donáth

text: Henkilökohtaisia arvokisamitaleja Donáth ei saavuttanut.


title: Kemin kauppahalli

text: Kemin kauppahalli oli Kemissä kauppatorin laidalla sijainnut kauppahalli. Vuonna 1899 valmistunut rakennus oli yksi harvoista 1800–luvulla rakennetuista puurakenteisista kauppahalleista.


title: Kemin kauppahalli

text: Kaupungin rahatoimikamari esitti kauppahallin rakentamista ensimmäisen kerran jo vuonna 1896. Tavoitteena oli siivota tori kauppiaiden hieman epämääräisistä myyntikojuista ja toisaalta tuoda kaupungille tuloja hallin kauppapaikkojen vuokrina. Päätös kauppahallin rakentamisesta tehtiin keväällä 1898 ja halli valmistui seuraavan vuoden keväällä. Ensimmäiset kauppapaikkojen haltijat valittiin 30. toukokuuta järjestetyssä huutokaupassa.


title: Kemin kauppahalli

text: Puinen harjakattoinen rakennus oli kemiläisen J.H. Junkkosen suunnittelema. Tyyliltään runsain puukoristein somistettu rakennus edusti lähinnä uusgotiikkaa. Kooltaan rakennus oli 30 x 10 metriä ja siinä oli 16 kauppapaikkaa.


title: Kemin kauppahalli

text: Hallikauppa Kemin kauppahallissa päättyi vuonna 1949, josta lähtien se toimi pitkään linja-autoasemana. Kauppahallirakennus purettiin 1962.


title: Kolåstinden

text: Kolåstinden on Skandeihin kuuluva vuorenhuippu Ørstan kunnassa, Norjassa. Huipun korkeus merenpinnan tasosta on 1 432 metriä.


title: Taikamiekka – Seikkailujen Camelot

text: Taikamiekka – Seikkailujen Camelot () on vuonna 1998 ensi-iltansa saanut animaatioelokuva, jonka on ohjannut Frederik Du Chau. Elokuva perustuu Vera Chapmanin fantasiaromaaniin "The King's Damosel".


title: Taikamiekka – Seikkailujen Camelot

text: Kayley unlemoi tulevansa ritariksi niin kuin isänsä, sir Lionel, joka matkustaa Camelotiin tapaamaan kuningas Arthuria ja muita pyöreän pöydän ritareita. Ahne ritari nimeltä Ruber yrittää riistää Arthurilta vallan ja kahakan aikana Lionel saa surmansa.


title: Taikamiekka – Seikkailujen Camelot

text: Kymmenen vuoden kuluttua, aarnikotka hyökkää Camelotiin ja varastaa Arthurin miekan, Excaliburin. Merlin lähettää haukkansa, Aydenin, noutamaan sen takaisin, mutta miekka putoaa Kiellettyyn metsään. Edelleen ritariksi tulemisesta unelmoiva Kayley kuulee tästä ja haluaa lähteä etsimään Excaliburia, mutta hänen äitinsä Juliana kieltää häntä. Sitten Ruber miehinen saapuu paikalle ja vaatii Julianaa auttamaan häntä pääsemään Camelotiin. Hän käyttää noidalta ostamaansa ainetta, sulauttaa ensin kukon ja kirveen yhteen Piilunokaksi, minkä jälkeen hän muuttaa kätyreitään rautaisiksi hirviöiksi sulauttamalla näitä yhteen erilaisten aseiden kanssa. Kayley pakenee ja päätyy Kiellettyyn metsään, missä hän Aydenin opastaman sokean erakon, Garrettin. Kuultuaan Excaliburin varkaudesta, Garrett päättää etsiä sen käsiinsä ja otaa vastahakoisesti Kayleyn mukaansa.


title: Taikamiekka – Seikkailujen Camelot

text: Lohikäärmeiden mailla, seurueeseen liittyy kaksipäinen lohikäärme; Nummi ja Pusula, joita muut lohikäärmeet kiusaavat, koska nämä eivät kykene lentämään tai syöksemään tulta. Lisäksi kaksikko syyttää toisiaan tilanteesta, jossa ovat. Myöhemmin takaa-ajon aikana Garrettiin osuu nuoli ja Kayleyn parannettua hänet, he huomaavat kivijättiläisen löytäneen Excaliburin ja käyttävän sitä hammastikkuna. Kivijättiläisen nukkuessa, he vievät miekan. Ruber ja hänen miehensä ilmestyvät myös paikalle, mutta herätetty kivijättiläinen istuu niiden päälle.


title: Taikamiekka – Seikkailujen Camelot

text: Palattuaan päätielle, Garrett päättää palata metsään, koska ei usko enää kuuluvansa Camelotiin. Kayleyn yrittäessä mennä Garrettiin perään, Ruber kappaa hänet ja saa Excaliburiin käsiinsä, sulauttaen sen aineellaan kiinni toiseen käteensä. Uhkailemalla Kayleyn henkeä, Ruber pääsee turvallisesti Camelotin porteista sisään. Piilunokka kuitenkin kääntyy Ruberia vastaan ja vapauttaa Kayleyn, joka varoittaa ritareita. Nummi ja Pusula lähtevät varoittamaan Garrettia, huomaten pystyvänsä lentämään ja syöksemään tulta vain, jos ovat asioista samaa mieltä keskenään. He ajavat aarnikotkan tiehensä ja pelastavat Aydenin.


title: Taikamiekka – Seikkailujen Camelot

text: Kayley ja Garrett selvittävät tiensä pyöreän pöydän luokse ja estävät Ruberia tappamasta Arthuria Excaliburilla. Taistelu siirtyy linnan pihaan, jossa olevasta kivestä Arthur aikoinaan veti Excaliburin irti. Väistäen Ruberin hyökkäyksen, he huijaavat tämän iskemään miekan takaisin kiveen. Kahden taikuuden kohtaaminen tuhoaa Ruberin ja muuttaa tämän miehet normaaleiksi. Lisäksi Nummi ja Pusula irtaantuvat toisistaan, mutta päättävät yhdistyä takaisin. Arthur vetää miekan jälleen kivestä ja kiittäen Kayleytä ja Garrettia näiden avusta, hän lyö heidät ritareiksi.


title: Jees

text: Jees (aikaisemmin Hyvä paimen) on Aikamedia Oy:n julkaisema kristillinen lastenlehti, joka ilmestyy 10 kertaa vuodessa. Se alkoi ilmestyä 1928, ja nykyisen nimensä se sai 2000-vuosikymmenen alussa päätoimittaja Markku Sandbergin aikana. Häntä seurasi päätoimittajana Heimo Enbuska, ja nykyinen päätoimittaja on Päivi Isoaho.


title: Muu (yhdistys)

text: Muu ry on suomalainen taiteilijoiden yhdistys, joka edustaa taiteen kokeellisia uusia alueita kuten media-, video-, valo- ja äänitaidetta, performanssia, yhteisö- käsite- ja ympäristötaidetta. Yhdistys perustettiin vuonna 1987 ja sillä on tällä hetkellä noin 650 jäsentä.


title: Muu (yhdistys)

text: Muu ry:llä on galleria ja mediataiteen työskentelyn tila "Media Base", joka järjestää koulutusta ja tarjoaa resursseja mediataiteen tekemiseen. Muu ry:n gallerioita ovat "MUU Galleria" ja "MUU Studio" Lönnrotinkadulla Helsingissä sekä sekä "MUU Kaapeli" Kaapelitehtaalla.


title: Arnold Modell

text: Arnold Modell sosiaalipsykiatrian kliininen professori Harvardin yliopiston lääketieteellisessä tiedekunnassa ja Bostonin psykoanalyyttisen seuran valvova ja kouluttava analyytikko.


title: Tyler Kennedy

text: Tyler Kennedy (s. 15. heinäkuuta 1986 Sault Ste. Marie, Ontario) on kanadalainen jääkiekkoilija, joka pelasi urallaan NHL-liigassa Pittsburgh Penguinsissa, San Jose Sharksissa, New York Islandersissa ja New Jersey Devilsissä. Hänen uransa tähtihetkiin kuuluu Stanley Cupin voitto 2008–2009.


title: Tyler Kennedy

text: Kennedy aloitti jääkiekon kotikaupungissaan Sault Ste. Mariessa. Vuonna 2002 hän liittyi 17-vuotiaana OHL-junioriliigan Sault Ste. Marie Greyhoundsiin. Kauden 2003–2004 päätteeksi Pittsburgh Penguins varasi hänet vuorolla 99. Kennedy pelasi vielä kaksi kautta OHL:ssä ennen kuin teki sopimuksen Pittsburghin kanssa.


title: Tyler Kennedy

text: Vuonna 2006 Kennedy liittyi Pittsburghin organisaatioon ja siirtyi pelaamaan seuran farmijoukkueeseen AHL-liigan Wilkes-Barre/Scranton Penguinsiin. Pittsburghin kokoonpanoon hän nousi kaudella . Tulokaskaudellaan hän pelasi 55 ottelua, joissa hän teki 10 maalia ja yhdeksän syöttöä. Kaudella Kennedy voitti Pittsburghissa Stanley Cupin.


title: Tyler Kennedy

text: Kennedy pelasi Penguinsissa lopulta 372 NHL:n runkosarjaottelua ja teki kaudella 2010–2011 parhaimmillaan 21 maalia. Yhteensä hänen Penguins-aikansa toi 168 tehopistettä runkosarjassa ja 27 pudotuspeleissä. Kennedy siirtyi kesällä 2013 San Jose Sharksiin, joka hankki hänet Penguinsista vaihdossa toisen kierroksen varausvuoroon.


title: Tyler Kennedy

text: Kennedy pelasi Sharksissa kahdella kaudella. New York Islanders hankki hänet kesken kauden 2014–2015 vaihtoehtoiseen varausvuoroon joko vuodelta 2015 tai 2016. Kennedy kärsi loukkaantumisista sekä Sharksissa että Islandersissa eikä pelannut esimerkiksi kaudella 2014–2015 kuin 38 runkosarjaottelua.


title: Tyler Kennedy

text: New Jersey Devils teki sopimuksen Kennedyn kanssa marrskuussa 2015. Hän oli ollut jo kesällä seuran harjoitusleirillä koesopimuksella. Hän oli joutunut jättämään leirin kuitenkin henkilökohtaisten syiden takia. Devils teki Kennedyn kanssa lopulta vuoden sopimuksen, kun tämä palasi joukkueeseen marraskuussa.


title: Tyler Kennedy

text: Kennedy pelasi kaudella 2015–2016 Devilsissä, mutta ilmoitti lopettavansa uransa seuraavalla kaudella. Hänelle tarjottiin joitakin kahden suunnan sopimuksia, mutta hän ei ollut valmis enää 30-vuotiaana mahdolliseen farmikomennukseen. Kennedy päättikin kauden 2016–2017 lopettaa uransa.


title: Suomen Kuvanveistäjäliitto

text: Suomen Kuvanveistäjäliitto on vuonna 1910 perustettu, kuvanveistoa ja kolmiulotteista ilmaisua pääasiallisena välineenään käyttävien ammattikuvataiteilijoiden valtakunnallinen järjestö. Liitto edistää ja esittelee suomalaista kuvanveistotaidetta, ajaa jäsentensä ammatillisia etuja ja pyrkii parantamaan heidän työskentely- ja näyttelymahdollisuuksiaan, edistää kansainvälistä yhteistoimintaa sekä yleisön kiinnostusta kuvanveistoon. Lisäksi liitto ylläpitää galleriaa Helsingin keskustassa, järjestää gallerianäyttelyjen lisäksi temaattisia näyttelyitä kotimaassa ja ulkomailla, julkaisee suomalaista kuvanveistotaidetta esitteleviä julkaisuja ja näyttelykatalogeja, sekä järjestää kuvanveistoon liittyviä tapahtumia. Liitto toimii myös alan asiantuntijana ja tiedottajana, ja antaa apuaan tutkijoille, kuraattoreille, veistosten hankintaa suunnitteleville, näyttelyiden ja kuvataidekilpailujen järjestäjille, museoille, tiedotusvälineille sekä palkintojen myöntäjille. Liitolta voi myös pyytää kuratointiapua taidehankintoihin.


title: Suomen Kuvanveistäjäliitto

text: Kuvanveistäjäliitto on Suomen Taiteilijaseuran jäsenjärjestö yhdessä muiden kuvataidealan keskeisten taiteilijajärjestöjen kanssa. Kuuden jäsenjärjestön muodostama Taiteilijaseura on kuvataiteilijoiden yhteinen äänitorvi valtakunnallisen tason kulttuuripoliittisessa päätöksenteossa.


title: Suomen Kuvanveistäjäliitto

text: Suomen Kuvanveistäjäliittoon kuuluu 434 jäsentä. Jäseneksi hyväksytään ammattikuvataiteilija, joka on Suomen kansalainen tai asuu pysyvästi Suomessa ja on osoittanut pätevyytensä kuvanveistäjänä. Liiton kannatusjäseniksi voivat liittyä kuvanveistosta kiinnostuneet yksityiset henkilöt, yritykset ja yhteisöt. Liiton hallinnosta vastaa yhdessä toiminnanjohtaja Tiina Veräjänkorvan kanssa liiton kokouksen valitsema hallitus, johon kuuluu puheenjohtaja ja kuusi jäsentä. Puheenjohtajana toimii keväästä 2016 lähtien Anssi Pulkkinen.


title: Suomen Kuvanveistäjäliitto

text: Liiton vuodesta 1979 lähtien ylläpitämä, Helsingin Etelärannassa sijaitseva Galleria Sculptor esittelee suomalaista kuvanveistotaidetta. Gallerianäyttelyiden lisäksi Sculptor ylläpitää myyntikokoelmaa, jossa on esillä vaihtuva kattaus Suomen Kuvanveistäjäliiton jäsenten pienoisveistoksia. Myyntitilassa nostetaan myös jäsenistöstä kuukausittain esille Kuukauden taiteilija, jonka teoksiin ja tuotantoon näyttelyvieraan on mahdollista tutustua laajemmin. Kerran vuodessa Sculptorin myyntikokoelma laajenee Kaapelitehtaalla järjestettävään TEOS-nimiseen teosvälitystapahtumaan, joka järjestetään yhteistyössä Suomen Taidegraafikoiden kanssa.


title: Suomen Kuvanveistäjäliitto

text: Liiton viimeisin suurhanke Tila haltuun! -nykykuvanveistonäyttely avattiin lokakuussa 2015  Rovaniemen Korundissa. Näyttelyn kuratoi Uppsalan taidemuseon johtaja Daniel Werkmäster ja se esitteli 25 taiteilijan teoksia. Näyttely jatkoi liiton järjestämien suomalaisen kuvanveistotaiteen laajojen esittelyiden perinnettä. Korundia edelsi liiton 100-vuotisjuhlanäyttely Tähtihetkiä, joka järjestettiin v. 2010 Wäinö Aaltosen museossa. Näyttelyn kuratoivat kuvanveistäjä Pekka Jylhä ja museonjohtaja Päivi Kiiski.


title: Suomen Kuvanveistäjäliitto

text: Vuodesta 2013 lähtien liitto on ollut vuosittain mukana Tukholman Supermarket-messuilla, sekä järjestänyt muun muassa kutsuttuna näyttelyn Suomen Saksan-instituutissa Berliinissä ja avustanut Royal British Society of Sculptorsin pohjoismaista kuvanveistoa Lontoossa talvella 2015 esittelevän Skulptor-näyttelyn toteuttamisessa.


title: Suomen Kuvanveistäjäliitto

text: Lokakuun 10. päivä 1910 kokoontui joukko kuvanveistäjiä Felix Nylundin aloitteesta keskustelemaan oman yhdistyksen perustamisesta kuvanveistäjille. Liiton puheenjohtajaksi valittiin Felix Nylund, varapuheenjohtajaksi Johannes Haapasalo, raha-asioiden hoitajaksi Viktor Malmberg, sihteeriksi Emil Cedercreutz, sekä varajäseniksi Emil Wikström ja Alpo Sailo. Muita perustaja jäseniä oli koko suomen vuosisadanvaihteen kuvanveiston kerma, muun muassa Yrjö Liipola, Walter Runeberg ja Ville Vallgren.


title: Suomen Kuvanveistäjäliitto

text: Tärkein yksittäinen syy perustamiselle oli itsenäisen aseman korostaminen taidemaalareihin nähden. Kuvanveistäjien mielestä veistotaide jäi tuolloin julkisissa näyttelyissä lapsipuolen asemaan. Nähtiin että niin kauan kuin kuvanveisto jäi näyttelyissä paitsioon, ei myöskään taideyleisö voinut muodostaa taiteenlajista kunnollista kokonaiskuvaa. Tämä puolestaan vaikutti suoraan myös veistäjien työtilanteeseen ja taloudelliseen asemaan. Liiton ensimmäisiin sääntöihin kirjattiinkin pääasiallisena tehtävänä levittää tietämystä ja lisätä ymmärrystä kuvanveistosta. Tähän pyrittiin järjestämällä näyttelyitä, pitämällä kuvanveistotaiteeseen liittyviä esitelmiä, sekä järjestämällä kilpailuja, joiden avulla saataisiin veistoksia julkisille paikoille. Tärkeänä tehtävänä nähtiin myös tuottaa Suomeen ulkomaisten kuvanveistäjien näyttelyitä.Suomen kuvanveistäjäliiton Pro Sculptura -kunniamitalia on myönnetty vuodesta 1960 lähtien erityisistä ansioista suomalaisen kuvanveistotaiteen edistämisessä.Kuvanveistäjien Heikki Varjan ja Kauko Räsäsen muotoilemassa mitalissa on kuvattuna vanhin Suomesta löydetty veistos, Huittisten hirvenpää, neoliittisen kauden suomalaisen tyypin vasarakirves, sekä taltta.


title: Suomen Kuvanveistäjäliitto

text: Kunnianosoitus on myönnetty seuraaville henkilöille tai yhteisöille: Wäinö Aaltonen, Arvo Aho, Marja-Leena Ahola, Veli Aine, Alko-yhtiöt, Marja-Liisa Bell, Bengt von Bonsdorff, Forsmanin kiviveistämö, Göran Green, Maire Gullichsen, Roger Gustafsson, Arttu Halonen, presidentti Tarja Halonen, Raimo ja Raini Heino, Helsingin kaupungin taidemuseo, Helsingin Saskiat ry, Helsingin Taidehalli, Jaakko Hemmi, Sara Hildén, Armas Hutri, Hyvinkään kaupunki, Maaretta Jaukkuri, Esko Julin, Yrjö Jäntti, Otso Kantokorpi, Kai Kartio, Urho Kekkonen, Eino Koistinen, Erkki Koponen, Kotkan kaupungin veistospuisto, Erik Kråkström, Väinö Kärkkäinen, Aune Laaksonen, Laura Luostarinen, Loimaan Kivi Ky., Jorma K. Miettinen, Esko Nieminen, Henna ja Pertti Niemistö, Jaakko Numminen, Olli Närvä, Oulun veistoskatu, Oula Pakkala, Juhani Pallasmaa, F. Pehrman, Leena Peltola, Kari Poutasuo, Raimo Utriaisen taidesäätiö, Eero Rantanen, Jenny Rapp, Yrjö Rosola, Aarno Ruusuvuori, Eino Rämänen, Saastamoisen säätiö, Sakari Saarikivi, Matti Saarinen, Jaakko Salminen, Sara Hildénin taidemuseo, Marketta Seppälä, Ulla Shackleton, Suomen Kulttuurirahasto, Suomen Mitalitaiteen Kilta, Tampereen kaupunki, Henry Tanninen, Jorma Tissari, Aimo Tukiainen, Kalervo Tuukanen, Työväen Sivistysliitto, Olli Valkonen, E. J. Vehmas, Pauli Venäläinen, Matti Viherjuuri, Lauri Viljanen, Jouko Voionmaa, Jukka Vikberg, Vexi Salmi.


title: Suomen Kuvanveistäjäliitto

text: Vuonna 2015 mitali myönnettiin Mitalitaiteen Killan puheenjohtaja Ilkka Voionmaalle.


title: Matt Duchene

text: Matthew "Matt" Duchene (s. 16. tammikuuta 1991 Haliburton, Ontario, Kanada) on kanadalainen jääkiekkoilija, joka pelaa NHL-joukkue Ottawa Senatorsissa. Hän on Colorado Avalanchen varaus vuodelta . Duchenesta tuli myös ensimmäinen NHL:ään varattu vuonna 1991 syntynyt pelaaja, kun häntä aiemmin varatut John Tavares ja Victor Hedman ovat syntyneet loppuvuodesta 1990. Duchenen kausipalkka on 3,2 miljoonaa dollaria.


title: Matt Duchene

text: Duchene on kotikylänsä joukkueen Haliburton Huskiesin kasvatti. Ennen OHL:ää hän on pelannut myös Central Ontario Wolvesissa. Vuosina 2007–2009 hän pelasi OHL:n Brampton Battalionissa, jossa Duchene oli kaudella 2008–2009 tehoilla 31+48=79 joukkueen kolmanneksi paras pistemies Cody Hodgsonin ja Jevgeni Gratševin jälkeen. Duchene teki tulokassopimuksen Colorado Avalanchen kanssa heinäkuussa 2009.


title: Matt Duchene

text: Duchenen vahvuuksiin kuuluu luistelu ja kiekonkäsittely. Hän teki tulokaskaudellaan 2009–2010 NHL:ssä 81 ottelussa tehot 24+31=55 ja oli tulokkaiden pistepörssin ykkönen. Duchene oli ehdolla vuoden tulokkaalle annettavan Calder Memorial Trophyn voittajaksi, mutta se päätyi Buffalo Sabresin puolustaja Tyler Myersille.


title: Matt Duchene

text: Kaudella 2010–2011 Duchene oli tehoilla 27+40=67 Avalanchen paras pistemies.


title: Matt Duchene

text: Duchene on edustanut Kanadaa sekä olympia- että MM-tasolla. Sotsin olympialaisissa 2014 Duchene oli voittamassa Kanadalle olympiakultaa. Hän kuului myös Kanadan MM-kultaa voittaneisiin joukkueisiin vuosina 2015 ja 2016. Lisäksi hän on pelannut MM-kilpailuissa vuosina 2010, 2011, 2013 ja 2017. Duchene kuului myös Kanadan alle 18-vuotiaiden maailmanmestaruuden voittaneeseen joukkueeseen vuonna 2008.


title: Matt Duchene

text: Duchenen eno Newell Brown on Vancouver Canucksin varaus vuodelta ja hän toimii nykyään joukkueen apuvalmentajana.


title: Owen Hunt

text: Tri. Owen Hunt on fiktiivinen hahmo ABC:n sairaalamaailmaan sijoittuvasta draamasarjasta "Greyn anatomia", jossa häntä esittää Kevin McKidd. Owen esiintyi sarjassa ensimmäisen kerran viidennellä tuotantokaudella. Hän on ammatiltaan traumakirurgi, ja palveli aiemmin Irakissa Yhdysvaltain armeijan kirurgina. Palattuaan Yhdysvaltoihin hän otti vastaan ylilääkärin viran Seattle Gracen sairaalassa. Hän on rakastunut Cristina Yangiin.


title: Owen Hunt

text: Sarjan luoja, Shonda Rhimes sanoo, että Hunt on "vanhanajan piinattu sankari" ja vertaa häntä Heathcliffiin. Mark Wilding sanoo Huntin olevan hahmo joka "taistelee omia demonejan vastaan". Bill Harper sanoo Huntista, että; "Jos joku haluaa määrätä tai paeta ihmisyydestä, se on Owen." Joan Rater kuvaa Huntia "Monimutkaiseksi. Ja piinatuksi." Kevin McKidd itse kuvaa hahmoaan "erittäin vaistonvaraiseksi, impulsiiviseksi ja välittömäksi. Hän tajuaa tilanteen välittömästi. Ja hän on erittäin rehellinen, joskus jopa liiankin itsensä ja muiden kanssa. Hän haluaa tehdä itsestänsä paremman ihmisen. Hän on kunnollinen tyyppi, mies jonka kanssa haluaisin mennä ulos kaljalle."


title: Owen Hunt

text: Owen Hunt ihastui lähes välittömästi Cristina Yangiin. Matt Roush "TV Guide"sta sanoo heidän ensitapaamisestaan; "välitön kipinä heidän välillään oli sähköinen." Myöhemmissä jaksoissa Hunt ja Yang suutelevat toisenkin kerran. Stacy McKee, yksi sarjan käsikirjoittajista, kuvaa suudelmaa "hieman epätoivoiseksi" ja kuvaa Huntin halua olla suutelematta; "hän menetti kykynsä kommunikoida ihmisten kanssa." Hän sanoo Huntin olevan myös "haavoittunut. Hänellä on sotavammoja", mutta Yang tietää "että haavat voi parantaa." Kevin McKidd sanoo, että hänen hahmonsa ja Cristina Yang ovat "sielunystäviä."


title: Owen Hunt

text: Owen Hunt on armeijan kirurgi, joka on erikoistunut traumakirurgiaan. Hän on ollut mukana Irakin sodassa, jossa hän on saanut henkisiä traumoja. Hunt tekee dramaattisen ensiesiintymisensä sarjassa tehden henkitorven avauksen kynällä. Saatuaan itsekin haavan hän paikkaa oman haavansa itse ilman puudutusta. Kirurgian johtaja Richard Webber tarjoaa hänelle traumakirurgian ylilääkärin virkaa Seattle Gracen sairaalassa, mutta hän kieltäytyy. Ennen poistumistaan sairaalasta hän suutelee Cristinaa intohimisesti.


title: Owen Hunt

text: Myöhemmin Hunt ottaa vastaan ylilääkärin viran ja alkaa työskennellä vakituisesti Seattle Gracen sairaalassa. Hän onnistuu ärsyttämään Tri. Shepherdiä ja Tri. Sloania, jotka kokevat hänen hoitonsa julmina.


title: Owen Hunt

text: Hunt tutustuu paremmin Cristinaan, ja paljastaa hänelle yksityiskohtia kipeästä menneisyydestään kertoen mm. koko yksikkönsä kuolemasta viimeisellä matkallaan Irakissa. Nämä tapahtumat näyttävät vaikuttavan paljon Huntin käyttäytymiseen. Hän mm. väittelee jatkuvasti muiden kirurgien kanssa ja puhuu potilaille ja harjoittelijoille ilman hyviä tapoja ja kunnioitusta. Myöhemmin hän suutelee Cristinaa uudelleen kerrottuaan ensin tälle ettei hän tarvitse häntä.


title: Owen Hunt

text: Huntin ja Cristinan suhteen alku on hankala, mutta pari alkaa lopulta seurustelemaan. Suhdetta vaikeuttavat Huntin sotatraumat ja hänen ex-morsiamensa Bethin käynti sairaalassa. Hunt satuttaa Cristinaa kahdesti unissaan, ensin sairaalassa ja myöhemmin Cristinan asunnossa. Myöhemmässä tapauksessa Cristina herää Huntin kuristaessa häntä. Pian tämän jälkeen Cristina lopettaa suhteen.


title: Owen Hunt

text: Jouduttuaan Cristinan jättämäksi Hunt aloittaa terapian sairaalan psykologin vastaanotolla, ja puhuu siellä mm. sotatraumoistaan. Terapia auttaa häntä pääsemään henkisesti parempaan kuntoon, minkä Cristinakin huomaa. Hunt pyytää Cristinaa palaamaan kanssaan yhteen, mihin tämä harkittuaan asiaa viimein suostuu.


title: Owen Hunt

text: Hunt huomaa Seattle Gracessa työskennellessään George O'Malleyn omaavan kykyjä traumakirurgiaan, ja alkaa opettaa tätä. Huntin ja sairaalassa potilaana olleen toisen Irakin sodan veteraanin inspiroimana George päättää liittyä itsekin armeijaan. George luokkaantuu kuitenkin vakavasti jäätyään linja-auton alle, ja joutuu potilaaksi Seattle Gracen sairaalaan. Viidennen kauden viimeisessä jaksossa hänen tilansa romahtaa, ja Hunt ja useat muut lääkärit yrittävät elvyttää häntä.


title: Owen Hunt

text: Yritykset elvyttää Georgea epäonnistuvat ja tämä kuolee. Owen selviytyy Georgen kuolemasta paremmin kuin monet muut sairaalan lääkäreistä.


title: Owen Hunt

text: Owenin ja Cristinan suhde voi hyvin. Cristina on kuitenkin masentunut siitä, ettei hänellä ole sairaalassa hyvää vakituista sydänkirurgian opettajaa eikä hän pääse leikkauksiin yhtä usein kuin haluaisi. Owen päättää auttaa suostuttelemalla vanhan naispuolisen ystävänsä Teddy Altmanin ottamaan työn Seattle Gracestä. Teddy on sydänkirurgi, ja on työskennellyt Owenin tavoin armeijan palveluksessa. Cristina suhtautuu Teddyyn aluksi epäilevästi, mutta huomaa sitten tämän olevan loistava opettaja, ja alkaa viihtyä tämän seurassa.


title: Owen Hunt

text: Teddyn tulo vaikeuttaa kuitenkin Owenin ja Cristinan välejä Teddyn tunnustettua Owenille, että hän on ollut pitkään rakastunut tähän. Owen tunnustaa tunteneensa samoin Teddyä kohtaan, mutta rakastuneensa sittemmin Cristinaan. Tilanteen muuttuessa vaikeaksi Teddy päättää lähteä sairaalasta. Cristina haluaa pitää Teddyn opettajanaan, koska hänelle on tärkeintä kehittyä kirurgina. Epätoivoisena Cristina sanoo lopulta luopuvansa Owenista Teddyn hyväksi, jotta tämä jäisi. Teddy paljastaa humalassa Owenille Cristinan lupauksen. Owen on murtunut Cristinan käytöksestä, mutta yrittää vakuuttaa Cristinan siitä, että ihmissuhteet ovat uraa tärkeämpiä.


title: Owen Hunt

text: Owenin ja Teddyn välit paranevat, ja Owen tajuaa tuntevansa Teddyä kohtaan muutakin kuin ystävyyttä. Kun Teddy joutuu kilpailemaan vakituisesta työpaikasta toisen lääkärin kanssa, Cristina pyytää Owenia puhumaan Teddyn puolesta. Owen pettää kuitenkin molempien naisten luottamuksen ja pyytää Derekiä olemaan uusimatta Teddyn sopimusta. Cristina ja Teddy suuttuvat molemmat Owenille saatuaan tietää asiasta. Cristina päättää lopulta erota Owenista, koska tämä ei tiedä mitä tuntee Teddyä kohtaan. Teddy pyytää Owenia valitsemaan naisten välillä.


title: Owen Hunt

text: Kauden viimeisessä jaksossa sairaalaan julistetaan hätätila, kun edesmenneen potilaan leski Gary Clark alkaa ampua ihmisiä. Cristina joutuu vaaraan, ja Owen päättää lopulta valita Cristinan. Owen löytää Cristinan, mutta haavoittuu Clarkin ammuttua häntä. Meredith onnistuu kuitenkin pelastamaan Owenin.


title: HMS Arrogant

text: HMS Arrogant tai HMS Arrogante on ollut kuuden Britannian Kuninkaallisen laivaston aluksen nimenä:


title: Suomen Taidegraafikot

text: Suomen Taidegraafikot ry on yleishyödyllinen, vuonna 1931 perustettu valtakunnallinen yhdistys. Sen tarkoituksena on edistää taidegrafiikan ja piirustustaiteen tunnettavuutta sekä harjoittaa aktiivista tiedotus- ja näyttelytoimintaa.


title: Suomen Taidegraafikot

text: Suomen Taidegraafikot ry on Suomen Taiteilijaseuran jäsenjärjestö. Yhdistys toimii tiiviissä yhteistyössä muiden suomalaisten taiteilijajärjestöjen kanssa sekä hoitaa myös yhteyksiä ulkomaisiin järjestöihin.


title: Suomen Taidegraafikot

text: Yhdistys toimii valtakunnallisena taidegraafikoiden ja piirtäjien etujärjestönä tarjoten jäsenille muun muassa näyttelymahdollisuuksia, ajankohtaista tietoa apurahoista, työskentelytiloista, kilpailuista, koulutuksesta ja neuvontaa ammatillisissa kysymyksissä. Näyttelytoiminta, tiedotus ja viestintä sekä monipuolinen taidegrafiikan myynti- ja neuvontapalvelu palvelevat sekä jäsentaiteilijoita että suurta yleisöä. Näyttelytila Galleria G ja sen yhteydessä toimiva taidegrafiikan myyntikokoelma Grafoteekki Helsingin Pieni Roobertinkadulla ovat yhdistyksen näkyvimpiä toimintoja. Grafoteekki toimii jäsenistön teosten myyntikanavana ja tarjoaa yleisölle edustavan valikoiman taidegrafiikkaa ympäri Suomen työskenteleviltä taiteilijoilta. Myyntikokoelman verkkokauppa on yksi Suomen suurimmista taidegrafiikan alalla.


title: Suomen Taidegraafikot

text: Yhdistyksen jäsenenä on yhteensä noin 370 ammattitaiteilijaa. Yhdistyksen kunniajäseniä ovat Outi Heiskanen, Matti Koskela ja Ulla Rantanen.


title: Suomen Taidegraafikot

text: Vuodesta 1940 lähtien Suomen Taidegraafikot ry on kerännyt taidegrafiikan kokoelmaa, joka on deponoitu Jyväskylän taidemuseoon. Kokoelma on lajissaan maan laajin ja se sisältää runsaat 5000 teosta lähes 250 taiteilijalta. Kokoelmaa kartutetaan jatkuu edelleen.


title: Voimistelu kesäolympialaisissa 1980

text: Voimistelu kesäolympialaisissa 1980 käytiin telinevoimistelussa 14 eri lajissa, joista kahdeksan oli miehille ja kuusi naisille.


title: Maxi Gnauck

text: Maxi Gnauck (s. 10. lokakuuta 1964 Berliini) on entinen itäsaksalainen telinevoimistelija ja olympiavoittaja. Yksittäisistä telineistä parhaiten hän menestyi nojapuilla, jolla hän voitti olympiakullan lisäksi kolme maailmanmestaruutta ja kaksi Euroopan-mestaruutta.


title: Maxi Gnauck

text: Gnauck voitti neljä mitalia Moskovan 1980 olympialaisten telinevoimisteluissa. Hän voitti kultaa nojapuilla 19,875 pisteellä. Hän saavutti hopeaa kahdeksanottelussa, jossa hän pisteillään 79,075 hävisi Neuvostoliiton Jelena Davydovalle 0,075 pisteen erolla. Lisäksi hän saavutti pronssia joukkuekilpailussa, jossa hän keräsi parhaat henkilökohtaiset pisteet, sekä permannolla tasapistein 19,825 Natalja Šapošnikovan kanssa. Puomilla Gnauck sijoittui neljänneksi (19,700 pistettä) ja hypyssä kuudenneksi (19,300).


title: Maxi Gnauck

text: Los Angelesin 1984 olympialaisiin Gnauck ei voinut osallistua itäblokin maiden olympiaboikotin vuoksi. Hän saavutti kuitenkin voittoja olympialaisten korvikkeeksi järjestetyissä Ystävyyden kisoissa.


title: Maxi Gnauck

text: Gnauck voitti maailmanmestaruuden nojapuilla heti ensimmäisenä arvokisavuonnaan Fort Worthin MM-kilpailuissa 1979. Kiinan Ma Yanhong jakoi mestaruuden hänen kanssaan. Moniottelussa Gnauck saavutti hopeaa ja joukkuekilpailussa pronssia. Moskovan MM-kilpailuissa 1981 hän voitti kultaa nojapuitten lisäksi puomilla ja hypyssä sekä saavutti pronssia joukkuekilpailussa. Budapestin MM-kilpailuissa 1983 hän voitti kolmannen maailmanmestaruutensa nojapuilla ja kolmannen MM-pronssinsa joukkuekilpailussa.


title: Maxi Gnauck

text: Kööpenhaminan EM-kilpailuissa 1979 Gnauck saavutti hopeaa hypyssä ja pronssia nojapuilla. Madridin EM-kilpailuissa 1981 hän oli kisojen paras voimistelija: tuloksena kultaa moniottelussa, permannolla, puomilla ja nojapuilla sekä hopeaa hypyssä. Helsingin EM-kilpailuissa 1985 hän voitti vielä kultaa nojapuilla ja sai hopeaa moniottelussa.


title: Maxi Gnauck

text: Gnauck lopetti voimistelu-uransa vuonna 1985.


title: Hideo Ishikawa

text: Hideo Ishikawa (; s. 13. joulukuuta 1969 Nishinomiya, Hyōgon prefektuuri, Japani) on miespuolinen "ääninäyttelijä". Hänen lempinimään ovat ”Hide” ja ”Hide-chan” ja hän työskentelee Aoni Productionissa. Ishikawa on naimisissa ja hänellä on kaksi lasta.


title: Hideo Ishikawa

text: Tunnetuimpia hänen rooleistaan ovat Kiccho Fukuda Slam Dunkissa, Auron Final Fantasy X:ssä, Itachi Uchiha Narutossa, Jūshirō Ukitake Bleachissa ja Pierre de Chaltier Tales of Destinyssä.


title: AD/HD (albumi)

text: AD/HD on rap-artisti Asteen ensimmäinen studioalbumi. Albumi julkaistiin elokuussa 2008 ja sen julkaisi Löyly-Viihde.


title: Prince George (kaupunki)

text: Prince George on kaupunki Brittiläisessä Kolumbiassa, Kanadassa. Se on provinssin pohjoisosien suurin kaupunki ja kaupunkia kutsutaankin pohjoisen Brittiläisen Kolumbian pääkaupungiksi. Kaupunki sijaitsee Nechako- ja Fraserjokien yhtymäpaikassa. Highway 16 ja Highway 97 -teiden risteyskohdassa. Prince Georgessa asuu 70 981 asukasta (2006) ja kaupungin metropolialueella 83 225 asukasta.


title: Prince George (kaupunki)

text: Ennen eurooppalaisten saapumista alueella asuivat Lheidli T'Enneh intiaanit. Ensimmäinen eurooppalainen seudulla oli tiettävästi tutkimusmatkailija Alexander Mackenzie, joka kulki alueen läpi vuonna 1793. Eurooppalaiset siirtolaiset tiesivät rakenteilla olevan Grand Trunk Pacific Railway rautatieyhtiön ratalinjauksen kulkevan alueen läpi ja asettuivat viljelemään maata seudulle vuonna 1906. Seuraavana vuonna Simon Fraser perusti "Fort George" -nimisen turkiskauppa-aseman nykyisen kaupungin alueelle. Kauppa-asema oli osa North West Companyn verkostoa. Muutamaa vuotta myöhemmin kilpaileva Hudson’s Bay Company perusti oman kauppa-asemansa, "South Fort Georgen". Molemmat alueet houkuttelivat alueelle siirtolaisia ja kilpailivat keskenään. Myöhemmin South Fort Georgesta muodostui Prince Georgen kaupunginosa. Rautatie valmistui vuonna 1914, ja Prince Georgen kaupunki perustettiin 6. maaliskuuta 1915. 1900-luvun alussa siipiratasalukset olivat alueen tärkein ja helpoin liikenneväline lähes tiettömällä alueella. Alukset liikennöivät Fraser- ja Nechakojokia pitkin Tyynenmeren rannikolla sijaitsevaan Vancouveriin.


title: Prince George (kaupunki)

text: Kaupunki on tunnettu monipuolisista ulkoilumahdollisuuksistaan. Vain muutaman minuutin ajomatkan päässä kaupungista sijaitsee useita patikointireittejä ja leiriytymisalueita, golfkenttä, kalastusmahdollisuuksia ja maastohiihtoreittejä. Kaupungin rajojen sisällä sijaitsee kaikkiaan 120 kaikille avointa puistoa.


title: Prince George (kaupunki)

text: Prince Georgen lentoasema sijaitsee kaupungin eteläpuolella. WestJet ja Air Canada Jazz lentävät päivittäisiä vuoroja Vancouveriin ja pienemmät lentoyhtiöt lähialueen kaupunkeihin.


title: Prince George (kaupunki)

text: Kaupungin läpi kulkee kaksi tietä. Highway 97 kulkee pohjois-eteläsuunnassa ja johtaa etelässä Kamloopsiin ja pohjoisessa Dawson Creekiin. Highway 16, joka on osa valtakunnallista Yellowhead Highway -tietä, johtaa idässä Jasperiin ja lännessä Prince Rupertiin.


title: Prince George (kaupunki)

text: Greyhound-linja-autoyhtiö ajaa päivittäin useita vuoroja kaupungista Vancouveriin, Dawson Creeckiin, Edmontoniin ja Prince Rupertiin.


title: Prince George (kaupunki)

text: Canadian National Railway omistaa kaupungin läpi kulkevan rautatielinjan ja hoitaa sillä rahtiliikennettä. Henkilöliikenteestä vastaa VIA Rail, jonka kolmesti viikossa liikennöivä Skeena matkustajajuna pysähtyy Prince Georgen rautatieasemalla.


title: Brad May

text: Brad S. May (s. 29. marraskuuta 1971 Toronto) on kanadalainen entinen jääkiekkoilija, pelipaikaltaan vasen laitahyökkääjä.


title: Brad May

text: May pelasi ennen ammattilaisuraansa kolme kautta (1988–1991) juniorisarja OHL:n Niagara Falls Thunderissa ja oli kahdella jälkimmäisellä joukkueensa parhaita maalintekijöitä. Hänet valittiin sarjan toiseen tähdistökentälliseen vuosina 1990 ja 1991. Myöhemmin hän tuli kuitenkin tunnetuksi kovaotteisena alempien ketjujen pelaajana ja poliisina. Hänelle kertyi yhteensä 2 248 jäähyminuuttia NHL:n runkosarjassa ja 112 pudotuspeleissä.


title: Brad May

text: May edusti vuonna 1991 alkaneella ja vuonna 2010 päättyneellä NHL-urallaan seitsemää eri joukkuetta ja pelasi yli tuhat ottelua, runkosarjassa yhteensä 1 041 ja pudotuspeleissä 88. Tehopisteitä hänelle kertyi runkosarjassa 288, 127 maalia ja 161 syöttöpistettä. Pudotuspeleissä pisteitä kertyi 13, neljä maalia ja yhdeksän syöttöpistettä. Hän oli voittamassa Stanley Cupia Anaheim Ducksissa vuonna 2007, jolloin hänet hankittiin joukkueeseen NHL:n siirtotakarajalla.